Ўзбекистоннинг дўсти кимлиги табриклар жойлашувида кўринади\n01 декабр 2020, Тошкент вақти: 16:20\nМустақиллик байрами муносабати билан президент Ислом Каримов номига йўлланган табрик мактубларининг тагмаъносига етишга уринилса, Ўзбекистоннинг кимга қандай дўст эканини кўриш мумкин.\nТабрикларнинг расмий матбуотда жойлашиш кетма-кетлиги бу давлатларнинг Ўзбекистон учун аҳамиятини англатса, уларнинг мазмун-моҳияти Ўзбекистонга нисбатан муносабатни акс эттиради.\nЙиллар давомида табриклар рўйхатида биринчи ўринга қўйилган АҚШ бугунга келиб бу рўйхатда ўзини иккинчи ўринда ҳам, учинчи ўринда ҳам топа олмайди.\nЎзбекистон матбуоти 70 йил давомида мамлакатни ўз мустамлакасида сақлаб келган ва 16 йил аввал мустақиллик беришга мажбур қилинган Россиядан келган табрикни ҳамманикидан азизроқ кўргани тушунарсиз.\nПостсовет давлатларда Россиянинг аввалги таъсирини тиклашга уринаётганликда айблаб келинаётган президент Владимир Путин ўз мактубида Россия-Ўзбекистон муносабатлари бугунга келиб яна иттифоқчилик асосида ривожланаётганидан мамнуният билдирган.\nРасмий матбуот В.Путиндан кейин Хитой ва БМТ раҳбари табригига ўрин берган.\nТаҳлилчилар ҳозир Ўзбекистон тобора Россия таъсирига тушиб бораётганини қайд этади. Россия билан яқинлашув кўпчиликнинг наздида аҳоли турмуш даражасининг кўтарилишини англатиши керак эди.\n“Бу эса амалда содир бўлмади, - дейди АҚШдаги Жон Ҳопкинс университети Марказий Осиё ва Кавказ бўлими етакчи тадқиқотчиси Сванте Корнел. - Россияга ҳаддан зиёд қарамлик ва имкониятларнинг чекланиб бораётгани Тошкентдаги турли доираларда хавотирларга сабаб бўлаётир”.\nАфтидан Ислом Каримов ҳам бундай хавотирларни мустақилликнинг илк йилларда ҳис этган. Унинг ўзи мустақилликни мустаҳкамлаш учун Кремль билан муайян масофа сақлаш лозимлигини уқтириб келганди.\nАммо бугунги вазият мустақилликми ёки режим хавфсизлиги, деган масалани кун тартибига чиқарган. Андижон воқеалари, постсовет давлатлардаги демократик инқилоблар ортидан бу икки йўлдан бирини танлашган тўғри келгандек.\n“Бир томондан амалдаги бошқарувни қутқариб қолиш, бошқа томондан Ўзбекистонни мустақил давлат сифатида сақлаб қолиш масаласи юзага келди. Лекин И.Каримов бу икки йўналиш бир-биридан айри эканини англамайди. Каримовнинг ишонишича, унинг ҳокимиятда қолиши мамлакат барқарорлиги ва мустақиллиги кафолатидир”, - дейди Сванте Корнел.\nИ.Каримовнинг Россия томон ҳаддан зиёд оғиб кетаётганидан АҚШ ўз хавотирини очиқчасига билдиргани йўқ. Аммо президент Жорж Бушнинг сўнгги табригидан ҳам, АҚШ Давлат департаменти мулозимлари қилган аввалги баёнотлардан ҳам бу хавотирларни илғаш қийин эмас.\n“Бу ерда бошқа кучлар билан рақобат қилишга ҳаракат қилаётганимиз йўқ. Ўзбекистон Россия, Хитой, Европа давлатлари билан алоқаларни давом эттиради, деб ўйлаймиз. Аммо биз Ўзбекистонга бу борада бошқа имкониятларни топишга ёрдам бера олишимиз мумкин. Ташқи сиёсатда давлат қанчалик кўп имкониятларга эга бўлса, шунчалик кўп мустақилликка ҳам эга бўлади”, - деган эди ўтган йили Тошкентга сафар қилган АҚШ давлат котибининг Марказий ва Жанубий Осиё масалалари бўйича ёрдамчиси Ричард Баучер.


Осиё Кубоги-2015даги таркибимиз: “қария”лар эъзозда | Xushnudbek.uz\n13.01.2015\tin Futbol, Saralangan Фикр билдиринг\nЎзбекистон миллий терма жамоаси 2015 йилги Осиё Кубогидаги илк синовдан муваффақиятли ўтиб олганидан хабарингиз бор. Гарчи аввалги мусобақадаги каби илк ўйинда катта сенсация қила олмаган бўлсак-да, аммо ишончли ўйинимиз билан кутилган натижага эриша олдик.\nМиллий терма жамоа ҳақида мақола ёзиш – оғир иш. Чунки сал нотўғрироқ фикр бериб қўйсанг, мухлислар тошбўронига учрашинг аниқ. Аслида тўғри фикр берсанг ҳам тошдан қочиб қутула олмайсан. Чунки мухлисларимизнинг ўзи МТЖ ҳақида турлича фикрда.\nШу сабабли энг осон йўл, терма жамоа ҳақида статистик мақола ёзиш. Бор рақамларни айтасан, тамом. Шахсий фикрларни эса, мусобақа тугагандан сўнг, якуний натижага қараб, бемалол ёзаверасан. Менимча, шуниси қулай.\nДемак, ҳозирги мақоламиз Ўзбекистоннинг Осиё Кубоклари илк ўйинида иштирок этган таркиби ҳақида бўлади.\nЎзбекистон МТЖ Осиё Кубогида олтинчи марта иштирок этмоқда ва илк ўйинга олти хил таркиб туширилган.\nАгар таркибларни таҳлил қиладиган бўлсак, Осиё Кубогининг илк ўйинида асосий таркибдан энг кўп жой эгаллаган футболчи, бу – Сервер Жепаров (2004, 2007, 2011, 2015).\nШунингдек, Тимур Кападзе ҳам 4 марта Осиё Кубогининг илк ўйинида иштирок этган, фақат 2004 йили у асосий таркибда эмас, балки захирадан майдонга тушган.\nФутболчиларимиздан Павел Бугало (1996, 2000, 2007) ҳамда Азиз Ҳайдаров (2007, 2011, 2015) уч марта илк ўйинда асосий таркибда иштирок этиш бахтига мушарраф бўлган. Шунингдек, захирадан тушганлигини ҳам ҳисобга олсак, Николай Ширшов (1996, 2000, 2004) ва Александр Гейнрих (2004, 2007, 2011) ҳам уч марта илк ўйинда қатнашган.\nЭнди асосий таркибдаги футболчилар ёшини таҳлил қилсак. Таҳлиллар шуни кўрсатдики, Миржалол Қосимов Ўзбекистон МТЖ тарихида Осиё Кубокларининг илк ўйинига энг “қари” таркибни танлаган. 2007 йилги Осиё Кубогининг илк ўйинида бош мураббий Рауф Инилеев танлаган таркиб эса энг ёш таркиб бўлган.\nЎзбекистон иштирок этган барча Осиё Кубокларининг илк ўйинидаги таркибларнинг ёш таҳлили қуйидагича:\nЙил Ўртача ёш Бош мураббий\n1996 27,9 Баходир Ибрагимов\n2000 27,1 Юрий Саркисян\n2004 26,6 Равшан Хайдаров\n2007 25,5 Рауф Инилеев\n2011 28,1 Вадим Абрамов\n2015 29,5 Миржалол Қосимов\n1996 йилги асосий таркиб:\n2000 йилги асосий таркиб:\n2004 йилги асосий таркиб:\n2007 йилги асосий таркиб:\n2011 йилги асосий таркиб:\n2015 йилги асосий таркиб:\nМақолани тайёрлашда http://uzfootball.uz/ сайти маълумотларидан фойдаланилди.\nОК-2015 ЖАДВАЛИНИ ЮКЛАБ ОЛИШ\nMicrosoft Office дастурининг 2007 ёки ундан юқори версиялари учун:\nExcel (*.xslx) форматида (583 кб)\nRar форматида (архив) (418 кб)\nMicrosoft Office дастурининг 2003 ёки ундан қуйи версиялари учун:\nExcel (*.xls) форматида (1,5 мб)\nRar форматида (архив) (391 кб)\nОсиё кубоги терма жамоа футбол\t2015-01-13


блог | Xushnudbek.uz\n26.03.2015\t2 фикр\nБундан бироз аввал блогерлар танловига келиб тушган аризалар сони 100 тадан ошганлиги ҳақида хабар берган эдим. Соат сайин аризалар сони кўпаймоқда ва ҳозирги вақтга келиб улар сони 116 тага етди. Бу ўтган йилги танлов натижасини такрорладик дегани. Ҳали биринчи босқич якунига яна бир ҳафта муҳлат борлигини ҳисобга олсак, ушбу рақам янада каттароқ кўриниш ҳосил қилишига ишончимиз комил. Эътиборли ва қувонарли томони танловга келиб тушаётган ишлар бир-биридан яхши, бир-биридан мазмунли. Қайсидир бирини яққол ажратиб кўрсатиб бўлмайди. Ва бундай ишлар сони анча-мунчани ташкил ...\tБатафсил »\n26.03.2015\tФикр билдиринг\n21 март куни старт берилган ўзбек блогерлари ўртасидаги иккинчи чемпионат қизғин паллага кирди. Ҳар куни янгидан-янги номларни кашф қилаётган мазкур танловга ҳозирча 105та ариза келиб тушди. Блогпостларга 16 нафар малакали ҳакамлар ҳайъати аъзолари баҳо беришмоқда ва ҳакамлар томонидан берилган баҳоларни ўша заҳотиёқ кўриш имконияти мавжуд. Қуйидаги манзил орқали, энг юқори балл олган блогерлар рейтингини кўришингиз мумкин. Мазкур рейтинг онлайн тарзда янгиланиб боради. http://blog.telegraf.uz сайти фойдаланувчилари томонидан билдирилган изоҳлар сони эса 900 тага етди. Танловда иштирок этиш учун аризалар қабул қилиш ...\tБатафсил »\n24.03.2015\tФикр билдиринг\n21 март куни ўзбек блогерлари ўртасидаги иккинчи чемпионатга старт берилган эди. Ҳозиргача танловга 63 та ариза келиб тушди. Танловга келиб тушаётган блогпостлар турли мавзуда, турли жанрда бўлиб, улар ўқувчиларда катта қизиқиш уйғотмоқда. http://blog.telegraf.uz сайтида танлов учун тақдим этилган ишларга ҳакамлар томонидан берилган баҳоларни ўша заҳотиёқ кўриш имкониятининг борлиги кўпчиликда янада қизиқиш уйғотмоқда ва турнирга ўзгача руҳ бахш этяпти. Яна бир эътиборли томони, сайтда блогпостларга муштарийлар томонидан кўплаб фикрлар билдирилмоқда. Ҳозирча жами изоҳлар сони 573 тани ташкил қилмоқда. Бу ўртача, ҳар ...\tБатафсил »\nЎзбек блогерлари чемпионати қоидалари бўйича қисқа ва лўнда қўлланма\n19.03.2015\t2 фикр\n21 март кунидан ўзбек блогерлари ўртасида иккинчи чемпионатга старт берилади. Мазкур чемпионат Ўзбекистон мустақил босма оммавий ахборот воситалари ва ахборот агентликларини қўллаб-қувватлаш ва ривожлантириш жамоат фондининг молиявий кўмагида ташкил қилинаётган бўлиб, ундан кўзланган асосий мақсад ўзбекистонлик интернет-фойдаланувчилари орасида профессионал блог юритиш кўникмаларини ривожлантириш орқали уларнинг фуқаролик жамиятидаги фаоллигини оширишдир. Чемпионат жами 3 босқичда ташкил қилинади ва апрель ойининг сўнггига қадар давом этади. Танловнинг умумий соврин жамғармаси қарийб 10 млн. сўмни ташкил қилмоқда. Мазкур танловда қатнашиш шартлари ва ўтказилиш тартибига оид ...\tБатафсил »\n19.03.2015\t3 фикр\n21 март кунидан ўзбек блогерлари ўртасида умумий соврин жамғармаси салкам 10 млн. сўмни ташкил қилаётган иккинчи чемпионатга старт берилишидан хабарингиз бўлса керак. Ушбу танлов ҳақида бугунги кунгача бир қатор хабарларни бериб бордик. Хусусан, кеча танловнинг ҳакамлар ҳайъати рўйхати билан таништиргандик. Бугун эса Сизларга танловнинг якуний қоидаларини тақдим қилмоқчимиз. Қоидалар билан яхшилаб танишиб чиқиб, танловда фаол иштирок этишингизни сўраб қоламиз. Барчага омад! ЎЗБЕК БЛОГЕРЛАРИ ТАНЛОВИНИНГ РАСМИЙ ҚОИДАЛАРИ\tБатафсил »\n18.03.2015\tФикр билдиринг\nТез орада старт берилиши кутилаётган ўзбек блогерлари ўртасидаги иккинчи чемпионат кенг жамоатчиликда катта қизиқиш уйғотаётгани ва қизғин муҳокамаларга сабаб бўлаётгани бизни хурсанд қилмоқда. Ўйлаймизки, чемпионат кутилганидан ҳам кескин курашлар, соғлом рақобат руҳида ўтади ва асосийси муштарийлар ажойиб блоглардан баҳраманд бўлишади. Куни кеча Сизларни чемпионат ўтказиладиган сайт манзили (http://blog.telegraf.uz) ҳамда блоги йўқ шахсларнинг чемпионатда иштирок этиш тартиби билан таништирган эдик. Бугун эса чемпионатда ҳакамлик қилувчи мутахассислар рўйхатини эълон қилмоқчимиз. Таъкидлаш жоизки, чемпионатга ҳакамликка мутахассисларни жалб қилишда бир қатор мезонларни ҳисобга олишга ...\tБатафсил »


08:02 / 30.06.2017\nЭрон ядровий дастури бўйича 6 та давлат билан 2015 йил июлда тузган битими доирасида ўз зиммасига олган барча мажбуриятларни бажармоқда. Бу ҳақда 29 июнда БМТ бош котибининг сиёсий масалалар бўйича ўринбосари Жеффри Фелтман БМТ Хавфсизлик кенгаши йиғилишида айтди.\nФелтман Эрон ядровий дастури бўйича битимни қўллаб-қувватловчи 2231-сонли резолюция – Ҳаракатлар қўшма режасининг бажарилишига бағишланган ҳисоботни тақдим қилди.\nФелтман Атом энергияси халқаро агентлиги битимнинг амалга оширилишига бағишланган 7 та ҳисоботидан ҳар бирида Эрон томондан ўз зиммасига олинган мажбуриятларнинг бажаралишини қайд қилган.\n"Бош котиб битим бажарилмаслиги бўйича бирорта хабар олмаган. Бундан ташқари, у Эронга резолюция бузилган ҳолда ядровий материал етказиб берилгани ёки сотилгани билан боғлиқ бирорта маълумот олмаган", деб айтган Фелтман.\nФелтман битимнинг амалга оширилиши Эрон учун халқаро ҳамжамият билан ҳамкорлик қилишга имконият беришини ҳамда унинг иқтисодиётига ижобий таъсир кўрсатишини айтган.\nБироқ шу билан бирга Фелтман ўз ҳисоботида Теҳроннинг олтита давлатда хавотир уйғотаётган баъзи қадамларини санаб ўтди. Бу биринчи навбатда Эроннинг ракета учиришларига тегишли, АҚШ ва унинг иттифоқдошлари уларни битим руҳиятига зид деб ҳисоблайдилар. Бундан ташқари, Фелтман ОАВнинг эронлик генерал Қосим Сулаймонийнинг хорижга сафар уюштираётгани ҳақидаги хабарларига эътибор қаратган, чунки Сулаймоний БМТ Хавфсизлик кенгашининг санкциялар рўйхатига киритилган ва Эронни тарк этиш ҳуқуқига эга эмас.\nЭрон ядровий битим


“Сўғдиёна” билан ўйин 16.30да бошланади | "NAVBAHOR" FUTBOL JAMOASINING RASMIY WEB SAHIFASI\n“Сўғдиёна” билан ўйин 16.30да бошланади\nМамлакат кубогининг нимчорак финалида “Қўқон-1912” жамоасига қарши ўйин якунига етгач, асосий таркиб аъзоларига қисқа муддатлик таътил эълон қилинганди. Бугундан бошлаб, футболчиларимиз Жиззахнинг “Сўғдиёна” клубига қарши учрашувга тайёргарликни бошлашди. Россиялик ҳимоячимиз Игорь Голбаннинг оёғидаги кичик жароҳати безовта қилганлиги сабабли машғулотларда қатнаша олмаяпти. Қолган футболчиларнинг барчаси бугунги машғулотда иштирок этди. “Сўғдиёна” жамоаси билан ўтадиган ўйин 2 апрель куни “Марказий” ўйингоҳда соат 16.30да бошланиши маълум бўлди. Жамоаларнинг ёшлари ўртасида ўтадиган ўйин эса 1 апрель куни Тўрақўрғондаги “Ёшлик” ўйингоҳида соат 16.00да бошланади.


НОСТАНДАРТ ВА ҚЎЛБОЛА ИСИТГИЧЛАРДАН ФОЙДАЛАНИШ ТАҚИҚЛАНАДИ - Ўзбекистон овози газетаси\nНОСТАНДАРТ ВА ҚЎЛБОЛА ИСИТГИЧЛАРДАН ФОЙДАЛАНИШ ТАҚИҚЛАНАДИ\nФавқулотда вазиятлар вазирлиги томонидан «Аҳоли орасида ис газидан заҳарланиш ва маиший газнинг чақнаши оқибатида жабрланиш, шунингдек, овқатдан заҳарланиш билан боғлиқ ҳолатларнинг профилактикасига бағишланган чора-тадбирлар» мавзуида матбуот анжумани ўтказилди.\nТабиийки, куз-қиш мавсумида совуқ кунлар бошланади ва аҳолининг табиий газга нисбатан эҳтиёжи янада ортади ҳамда айримлар ностандарт ҳамда қўлбола истгичлардан фойдаланади. Шунинг натижасида бугунги кунда токсик ва ис газларидан заҳарланиш, иситиш ускуналари ва газ сўриш насосларидан фойдаланиш хавфсизлик қоидаларининг бузилиш ҳолатлари учраб турибди.\nТаҳлилларга кўра, токсик газдан заҳарланишнинг 60-70 фоизи табий газ билан боғлиқ бўлиб, 15-20 фоиз қисми босимнинг ўзгарувчанлиги қўшимча газ сўриш насосларининг ўрнатилиши, уларнинг ёниқ қолиши натижасида пайдо бўлади ва табиий газдан заҳарланиш ҳолатлари келиб чиқади. Ўтган йил давомида вазирликнинг ишчи гуруҳлари томонидан жойларда текширувлар ўтказилганда савдо мажмуалари ва бозорлар, корхона ва ташкилотлар, таълим ва мактабгача таълим муассасаларида, шунингдек, театр ва кинотеатр ҳамда бошқа иш жойларида ностандарт иситгичлардан фойдаланилгани сабабли маъмурий жарима солиниб, баъзи объектларнинг иш фаолияти вақтинча тўхтатилган. Тўрт юзга яқин ностандарт ва қўлбола истиш мосламаси сотувдан чиқарилди. Жорий йилдан ҳозирги кунга қадар Фавқулотда вазиятлар вазирлиги ва таркибий тузилмалар томонидан тегишли идоралар билан ҳамкорликда жойлардаги жами 2000 дан зиёд объект ўрганилиб, аниқланган камчиликларни бартараф этиш юзасидан амалий чоралар кўрилди. Шунингдек, фавқулодда вазиятларнинг олдини олиш мақсадида ОАВ орқали мингдан ортиқ турли видеоролик, радиоэшиттириш, мақола ва эслатмалар тақдим этилди. Аҳоли ўртасида тушунтириш ишлари ва суҳбатлар ўтказилди.\nБугунги кунда озиқ-овқат саноати ривожланиб бориши билан бирга истеъмол маҳсулотлари сифатини назорат қилиш долзарб муаммо бўлиб қолмоқда. Жумладан, катта миқдордаги озиқ-овқат маҳсулотларини тайёрлаш, қадоқлаш ва сотувга чиқариш жараёнида уларнинг сифати ўзгариб, яроқсиз ҳолга келиб қолади. Натижада инсон саломатлигига зарар етказади. Овқатдан заҳарланиш эса, ошқозон ичак йўллари орқали организмга заҳарли маҳсулотлар тушишидан пайдо бўлади. Бу инсон танасига таъсир этиб, муҳим аъзолар фаолиятини тўхтатади.\nДемак, овқатдан заҳарланишнинг асосий сабаби бузилган ва муддати ўтиб кетган озиқ-овқатларни истеъмол қилиш ҳисобланади. Заҳарли маҳсулотлар, айниқса, ёш болалар ва кекса кишиларга кучли таъсир қилади.\nОзиқ-овқат маҳсулотлари сифатини қатъий назорат қилиш орқали овқатдан заҳарланиш каби ҳолатларнинг олдини олиш мумкин. Шу боисдан аҳоли турар-жойлари, оммавий овқатланиш муассасалари ва савдо расталарида санитария-гигиена қоидаларига риоя этиш зарур. Қолаверса, биз ўзимиз ва яқинларимиз соғлигини асраш мақсадида харид қилаётган озиқ-овқат маҳсулотлари сифатига, уларнинг сақланишига эътиборли бўлишимиз талаб этилади.\nТадбирда мавзу юзасидан журналистларни қизиқтирган саволларга атрофлича жавоб берилди.


15:45, 08.05.2020 // 38775\nКоронавирус инфекциясига қарши курашишда Тожикистонга ёрдам бериш учун саккиз нафар ўзбекистонлик шифокор мазкур қўшни давлатга жўнаб кетди. Бу ҳақда Соғлиқни сақлаш вазирлиги хабар берди.\nВазирлик томонидан маълум қилинишича, COVID-19 касаллигига чалинган беморларни самарали даволашда катта тажриба ва малакага эга бир гуруҳ шифокорлар Тожикистонга йўл олди. Уларни соғлиқни сақлаш вазири Алишер Шодмонов кузатиб қўйди.\nТаъкидланишича, икки мамлакат ўртасидаги мустаҳкам ҳамкорлик самараси ўлароқ Тожикистонга йўл олган шифокорлар COVID-19’нинг олдини олиш, назорат қилиш ва даволашни ташкил этишда тожикистонлик тиббиёт ходимларига яқиндан кўмаклашади.\nТожикистонга йўл олган тиббиёт гуруҳи таркибига анестезиолог-реаниматолог, пульмонолог, эпидемиолог, инфекционист, вирусолог, ҳамшира каби коронавирусга чалинган беморларни даволашда катта тажриба тўплаган малакали тиббиёт ходимлари кирган.\nАввалроқ Тожикистонга шифокорлар билан бир қаторда контейнерлар, 10 та сунъий нафас олдириш аппарати ва жуда кўп тиббий халат, дори воситалари, қўлқоп, респираторлардан иборат инсонпарварлик ёрдами ҳам жўнатилгани ҳақида хабар берилган эди.\nТожикистон Соғлиқни сақлаш вазирлиги 30 апрель куни мамлакатда 15 кишида коронавирус аниқлангани ҳақида маълум қилди, бу Тожикистонда қайд этилган дастлабки ҳолатлар бўлди. Тожикистонда 7 май ҳолатига кўра, коронавирус билан касалланганлар сони 461 кишига етган, касаллик оқибатида қурбон бўлганлар сони эса 12 кишига етган.\n09:23 Кеча // 198225\n00:16 Кеча // 157827\n10:18 Бугун // 138232\n09:37 Кеча // 119509\n00:28 Бугун // 110291


Сўғдда аёлларнинг ўз жонига қасд қилиши кўпайди\nЖонига қасд қилган сўғдликларнинг ҳаммаси, маълумотларга кўра, ўзини дорга осиш йўли билан ҳаётдан кўз юмган.\nБиргина ўтган ҳафтада Тожикистон шимолидаги бу вилоятнинг турли туманларидан бўлган ўн нафар аёл ўз жонига қасд қилди.\nАйни шом палласида, яъни ҳамма дастурхон атрофида тўпланаётган бир вақтда Қайроққум шаҳрининг Косонсой маҳалласида яшаб келган 19 ёшли қиз оғилхона ичкарисида олдиндан ҳозирланган дорга ўзини осди ва шу йўл билан ҳаётига нуқта қўйди.\nБундай мудҳиш воқеа ўтган ҳафтада Сўғд вилоятининг Шаҳристон, Истаравшан, Ашт, Мастчоҳ ва Зафаробод туманларида ҳам қайдга олинди.\nСўнгги бир ҳафта давомида жами ўн нафар сўғдлик ўз жонига қасд қилди. Худкушликка қўл урганлар 16 ёшдан 35 ёшгача бўлган қиз ва жувонлардир. Бу борада оммавий ахборот воситаларига маълум қилган Сўғд вилоят ички ишлар бошқармаси матбуот хизматига кўра, жасадларда мажбурий ўлим аломатлари топилмаган. Уларнинг деярли ҳаммаси ўзини дорга осиш йўли билан ҳаётдан кўз юмгани айтилди.\nСўғд вилоят ички ишлар бошқармаси масъуллари бундан ортиқ тафсилотлар берилмаслигини билдирди.\nАйни пайтда вилоят ҳукуматининг тегишли идоралари расмийлари Сўғд ҳудудида аёллар орасида ўз жонига қасд қилиш ҳолатларининг кўпаяётганидан ташвиш билдирди.\nРасмий маълумотларга кўра, 2011 йил давомида Сўғд вилояти бўйича 235 та ўз жонига қасд қилиш ҳолати расман қайдга олинган. Вилоят ички ишлар бошқармаси расмийси Шариф Назаровнинг айтишича, ҳуқуқ-тартибот идоралари мутахасмислари ва шифокорлар олиб борган тадқиқотлар натижасида улардан 57 нафари руҳий хасталик туфайли ва яна етмишга яқини эса оилавий можаро ортидан ўз жонига қасд қилгани аниқланган. Қолган ҳолатлар эса ҳозирча аниқланмагани айтилди.\nМавзу юзасидан ўз жонига қасд қилган аёллар яқинлари билан суҳбатлашиш имкони бўлмади. Гарчи тожик жамиятида ўз жонига қасд қилиш сўнгги йиллар аёллар орасида оддий ҳол бўлиб қолаётган бўлса-да, худкушларнинг яқинлари буни ўз оиласига иснод деб билгани учун воқеа тафсилотлари юзасидан матбуотга гапиришни истамайди.\nМустақил таҳлилчилар ва жамиятшунослар аёлларнинг ўз жонига қасд қилишига бир томондан мамлакатдаги ижтимоий ва иқтисодий оғир аҳвол, бошқа томондан эса кўп оилаларда аёлга нисбатан зўровонлик ҳолатларининг тез-тез учраб туришини сабаб қилиб кўрсатади.\n- Сўнгги пайтлар аёлларнинг ўз жонига қасд қилишига биринчи галда мамлакатда ижтимоий ва иқтисодий аҳволнинг тобора ёмонлашаётгани сабаб бўлмоқда. Ундан ташқари, бунга оилада аёлнинг етарлича ҳурмат-иззат қилинмаётгани ҳам таъсир этаяпти. Масаланинг бошқа томони айрилиқ ҳижрони. Яъни Россияга кетиб, ўша ёқда бошқа аёлга уйланиб қолиб кетганларнинг аёллари орасида ўз жонига қасд қилиш ҳоллари тез-тез қайдга олинмоқда. Чунки учта-тўртта бола билан қолган аёл ишсизлик ва йўқчилик боис бу болаларни боқа олмайди. Эртанги кунга ишончи йўқолади, натижада ўзини ўлдириш билан муаммога ечим топмоқчи бўлади, - дейди жамиятшунос Баҳодир Аъзамов.\nЖамиятшунос мулоҳазасича, жамиятда ўз жонига қасд қилиш ҳолатларига бутунлай чек қўйиш имконсиз иш, лекин жойларда аёлларга психологик ва вақтинчалик моддий ёрдамлар кўрсатиш билан бу иллатнинг камайишига таъсир қилиш мумкин.\nКузатувларга кўра, ўз жонига қасд қилиш ҳолатлари Тожикистон шимолида яшовчилар орасида кўпроқ қайдга олинмоқда.\nТожикистонлик руҳонийлар бунинг сабабини бу ҳудуд аҳолисининг диний эътиқоди заифлигида, деб билади.\nАшт туманида яшовчи диндор Собит Мадалиев ўз кузатувлари билан ўртоқлашар экан, бу фикрларни қувватлашини айтади.\n- Дарҳақиқат, ўз жонига қасд қилиш ҳолатлари жанубий тожикистонликларга қараганда шимолий тожикистонликлар орасида кўпроқ ва тез-тез қайдга олинаяпти. Хусусан, сўнгги икки йилда бу нарса аёллар орасида авж олди. Чунки Сўғд вилояти аҳолисида динга эътиқод суст. Ўз-ўзини ўлдириш Исломда катта гуноҳ экани ва бунинг учун ҳатто жаноза буюрилмаслигини аксарият билмайди. Шуни назарга олган ҳолда, Сўғд вилояти ва Ашт тумани ҳукуматларига бир неча марта ҳамкорлик қилиш, аҳоли орасида тушунтириш ишлари олиб боришни таклиф қилдик. Бироқ, у тараф бу таклифларимизни тўғри қабул қила олмади, - дейди сўғдлик диндор Мадалиев.\nМавзу юзасидан биз билан ўзаро суҳбатлашган сўғдликлар эса: “Жамиятда худкушлик ҳолатларининг кўпайиб бораётганига одамлар орасида меҳр-оқибат, ўзаро ҳурмат, бир-бирига бўлган ишонч йўқолаётгани сабаб бўлаяпти”, деган фикрларни билдирдилар.


Афғонистонда худкуш камарини таққан 10 яшар қизча ушланди\nХудкуш камари билан ушланган Сфозмай полиция идорасида.\nАфғонистон полицияси худкуш камарини тақиб олган 10 яшар қизчани ҳибсга олди.\nСфозмай исмли қизчанинг чегарадаги полиция постини портлатмоқчи бўлгани айтилмоқда.\nМамлакат Ички ишлар вазирлиги матбуот котибининг БиБиCига айтишича, худкуш камарини таққан қизча якшанба куни кечки пайт Ҳелманд вилоятидаги чегара пости ёнида ҳибсга олинган.\nРасмий тахминича, қизчани бу ишга Толибон ҳаракатида нуфузли қўмондон бўлган акаси ундаган бўлиши мумкин.\nҚизчанинг вилоят пойтахти Лашкар Гоҳ шаҳрига юборилгани ва шок ҳолатда экани айтилмоқда.


Никоҳ ўқитиш | HikmatNuri\nCategory Archives: Никоҳ ўқитиш\nБу категорияда никоҳ ўқитиш ҳақидаги фатволар билан танишасиз.\nЯнги мусулмоннинг хотини\nСавол: Насронийлардан бири Ислом динини қабул қилгач, мусулмончиликка қатъий риоя қила бошлади. Буни кўрган хотини ҳам мусулмон бўлди. У одам динимизни ва Қуръонни пухта ўрганди ҳамда Қуръонни жуда ҳам чиройли ўқий бошлади. Одамлар унинг динимиздаги саъю ҳаракатларини кўришгач ўзларига имом қилиб тайинладилар. Лекин одамлар ҳануз унга бутунлай ишонмайдилар ва гоҳида имомлигидан шубҳаланадилар ва Ислом динини қабул қилганидан кейин никоҳини янгиламаганини танқид қилиб: У, мусулмон бўлганидан кейин қайта никоҳ ўқитиши керак эди. Чунки у насронийлик ёки жоҳилият давридаги никоҳи билан яшаяпти, дейдилар. (Айтингларчи), Ислом динида жоҳилий никоҳ билан қолиш мумкинми ёки Ислом у никоҳни бекор қиладими?\nИлмий Тадқиқотлар ва Фатво Бериш Доимий Қўмитаси жавоб беради (Фатво № 16654–2):\nНасроний ёки бошқа диндаги кофир мусулмон бўлгач, никоҳларини қайта қилдиришга буюрилмайдилар. Балки, кофирлик ҳолатларидаги никоҳлари билан қолаверадилар. Чунки Расулуллоҳ соллаллоҳу алайҳи ва саллам замонида ҳам кофирларнинг ўзлари ва хотинлари Ислом динини қабул қилишар, бироқ Расулуллоҳ соллаллоҳу алайҳи ва саллам улардан биронтасини қайта никоҳ қилиб олишга буюрмас эдилар.\nАгар мазкур одам Исломга яхши риоя қилаётган бўлса, унинг орқасида намоз ўқишнинг зарари йўқ.\nМаст одамни никоҳ қилиш\nСавол: Никоҳ қилинадиган ёки ундан кейинги кунларда куёв ўзи ҳам ароқ ичган ва дўстларига ҳам «қуйиб берган» бўлса ва буни никоҳ қилаётган домла билса, бунинг қилинган никоҳга таъсири борми?\nИлмий Тадқиқотлар ва Фатво Бериш Доимий Қўмитаси жавоб беради (Фатво № 102-6):\nАгар никоҳ куёв ва қайлиқнинг мастлик пайтида ўқилган бўлса, бундай никоҳ никоҳ эмасдир. Бироқ, ичкилик ичмаган маҳалларида ўқилган бўлса, никоҳлари раводир. Унутмангки, ичкилик ичиш Аллоҳнинг берган неъматларига нонкўрлик бўлиб, Аллоҳга берган неъматлари эвазига гуноҳ қилиш билан қарши чиқишдир.\nҚарамоғидаги етимларга ўғлини уйлантирмоқчи …\nFevral 28, 2010 Hikmat Nuri\tLeave a comment\nНаҳш шаҳридан Абдуллоҳ Алий Ҳашшоший: Биз тарафда етим қизларни қарамоғига олган васий бор. У, етимларга болалик чоғларидан буён васийлик қилади. Етим қизлардан бирини у одам ўз укасига берган берса, ҳозир биттасини ўғлига мажбуран турмушга узатмоқчи. Бунинг сабаби ўша етимларнинг катта пуллари бор. Аллоҳ устингиздан мукофотлар ёғдирсин, бизга тушунтириб берсангиз: у шундай ишларни қилишга ҳақлими ёки йўқми? Олдиндан раҳмат.\nҲеч бир валий ёки васийнинг ҳатто отанинг, ўз қарамоғидаги қизни қиз хоҳламаган йигитга турумшга чиқариш учун мажбурлаш ҳаққи йўқдир. Шунинг учун Расулуллоҳ соллаллоҳу алайҳи ва саллам: «Бокирадан рухсат олинмагунича турмушга чиқарилмайди»– деганлар (Имом Бухорий 6453). Расулуллоҳ соллаллоҳу алайҳи ва саллам бу билан ота ва бошқалар, қиз ва жувонлар ўртасини айирмадилар. Балки Имом Муслимнинг «Саҳиҳ» ҳадислар девонида: «Бокира билан отаси маслаҳат қилади»– деган ҳадис бор. Бу ҳадис «қиз» ва «ота» сўзларини аниқ тилга олди. Ушбу ҳадислар эркакнинг ота ёки ака ёхуд амаки ё ўғил бўлсин, ўз қарамоғидаги қизни ўзи хоҳлаган кишисигиа узатишдан илгари, қиз билан маслаҳат қилиши кераклигини кўрсатмоқда. Саволда тилга олинган ва етимларга васийлик қилаётган кишининг уларга ажнабий экани кўринмоқда. У одам ўз ўғлига узатиш учун, етим қизлардан биронтасини мажбурлашга ҳаққи йўқ. Чунки, унинг мажбурлаши – ҳаромдир. Етим қизлардан биронтасини узатмоқчи бўлса, у қиз билан маслаҳат қилиши, куёвнинг тавсифлари ва ҳаётини айтиб, қизнинг розилигини олиши керак. Қиз куёвдан бехабар: Мен сени фалончига узатмоқчиман!, дейишнинг ўзи кифоя қилмайди. Балки куёвнинг қабиласи (қариндошлари), (ижтимоий) ҳолати, аҳлоқи ва хотин киши ўрганиши керак бўлган барча тарафлари билан тушунтириш бериши керак.\nОнам айтган қизга уйланайми?\nА. М. Л.: Мен уйланиш чоғидаги йигитман. Холамнинг қизи менинг олдимда улғаймоқда. Яъни, болалигимиздан буён битта хонадонда бирга яшаймиз. Онам шу қизга уйланишимни қаттиқ талаб қилмоқда. Аллоҳ устингиздан мукофотлар ёғдирсин, менга тушунтириб берсангиз: Шу жоизми ёки йўқми?\nОнаси бу биродаримизни болалик чоғидан буён бирга ўсган холаваччаси билан уйлантиришга қаттиқ ҳаракат қилаяпти экан. Хўш, бу – жоизми? Бу саволга шундай жавоб берамиз: Агар сизнинг: Жоизми?,– деб савол беришингиздан мақсадингиз, онангизнинг шу қизга сизни уйлантиришга мажбурлаши бўлса ва сиз хоҳламасангиз, бунинг жавоби: Онанинг бу ишни қилиши ва ўғлини ўғли ёқтирмаган қизга уйлантириш учун мажбурлаши, жоиз эмас. Чунки бу, умумий манфаатларга зиддир. Зеро йигит ўзи ёқтирмаган қизга уйлангани маҳал, келин ва куёв ўртасида кўзда тутилган бахт-саодатга эриша олмасликлари мумкин.\nАгар саволдан мақсад, ўзингизга боғлиқ масъала бўлса, яъни, болалик чоғидан буён битта хонадонда бирга ўсган қизга уйланишингиз ҳақида бўлса, бунга жавобимиз шуки, сиз унга уйлансангиз бўлаверади. Чунки сизларнинг бир хонадонда болалик чоғингиздан буён бирга ўсган бўлишингиз, уйланишингизни ҳаром қила олмайди. Агар сиз у қизга бировларни рози қилиш учун уйланмоқчи бўлсангиз, насиҳатимиз шуки: Онахон сизни мажбуран уйлантиришдан воз кечсин! Сиз бундан кўра кўнглингиз истаган бошқа аёлга уйланинг. Бироқ, онангиз қаттиқ турса ва шу қизгагина уйланишингизни талаб қилса, унинг талабларига жавоб бериш учун Аллоҳдан мадад сўраб, шу қизга онангизга итоат ва яхшилик қилиш нийятида уйлансангиз, иншааллоҳ, сизга савоблар берилишини умид қилиб қоламиз.\nМени, мен йўқ экан уйлантиришди …\nСуданлик А. Ж.: Мени амакимнинг қизига мендан маслаҳат олмай ва менга хабар қилишмай унаштиришди. Бу, отамнинг воситаси билан бўлди. Мен отамнинг розилиги учун уйланишга рози бўлдим. Айтингчи, бу ўқилган никоҳнинг ҳукми қандай? Бу никоҳнинг барча шартлари тўкис деса бўладими? Шуни ҳам айтишим керакки, никоҳ ўқилган пайтда мен бошқа жойда эдим. Аллоҳ устингиздан мукофотлар ёғдирсин.\nБир қавлга кўра агар сиз рози бўлган бўлсангиз, ўқилган никоҳ раво, бошқа қавлга кўра эса раво эмасдир. Шунинг учун отангиз сизнинг номингиздан никоҳ ўқитган қиз билан жинсий алоқа қилишингиздан илгари, эҳтиётдан қайта никоҳ ўқитиб олишингизни тавсия этамиз.


Ремантадин таблетка – medu.uz – Дорилар ҳақида маълумотлар ўзбек тилида\nHome Йўриқномалар Ремантадин таблетка\nПрепаратнинг савдо номи: Ремантадин\nТаъсир этувчи модда (ХПН): римантадин\nфаол модда: 50 мг римантадин гидрохлориди;\nёрдамчи моддалар: лактоза моногидрати, картошка крахмали, стеарин кислотаси.\nТаърифи: оқ ёки деярли оқ, ясси цилиндрик фаскали таблеткалар.\nФармакотерапевтик гуруҳи: тизимли қўллаш учун вирусларга қарши восита, бевосита таъсирли вирусларга қарши восита, циклик аминлар.\nАТХ коди: J05ACO2\nРемантадин амантадин ҳосиласи бўлиб, вирусларга қарши яққол фаолликка эга воситадир. У А гриппи вирусига қарши самаралидир. Ремантадин В гриппи вирусига таъсир қилмайди ёки кучсиз таъсир кўрсатади. Ремантадин эҳтимол, вирус қобиғини шаклланишини бузиб вирусларнинг репликация циклининг илк босқичларида ингибиция қилади. Генетик тадқиқотлар, Ремантадиннинг А гриппи вирусига нисбатан вирусларга қарши таъсирида М2 вириони генининг специфик оқсили муҳим аҳамиятга эгалигини кўрсатди. Ремантадин in vitro шароитида одамда ажратиб олинган А гриппи вирусининг барча учта антиген подтипларини – H1N1, H2N2 ва H3N2 ни репликациясини ингибиция қилади. Ремантадин М2 оқсили мембранасининг ион каналлари фаоллигини секинлаштиради. Натижада вирус қобиғини эндосома билан фузияси (боғланиши) учун ва рибонуклеопротеин комплексидан матрицанинг М1 протеинининг диссоциацияси учун зарур бўлган вируснинг ички муҳитини ацидификациясини сусайиши юз беради. Шундай қилиб, вируснинг репликацияси инфекциянинг илк босқичларида блокланади.\nIn vitro шароитларда Ремантадинга нисбатан А гриппи вирусининг сезгирлиги ва дори воситасининг клиник самарадорлиги ўртасида корреляция аниқланмаган. Сезувчанликни ўрганиш юзасидан (ҳужайра культурасида Ремантадиннинг вирус репликациясини 50% ва ундан ортиққа ингибиция қила олувчи концентрацияси билан ифодаланган) текшириш натижалари экспериментда ишлатилган ҳужайра культураси, ҳужайралар етиштириладиган озуқа муҳити ва юборилган А гриппи вируси штаммнинг миқдорига қараб, 4 нг/мл дан 20 мкг/ млгача ўзгариб туради.\nА гриппи вирусининг ажратиб олинган эпидемик штаммлари орасида Ремантадинни ёпиқ муҳитида қўлланганда ажратиб олинган ремантадинга чидамли штаммлари мавжуд. Резистент вируслар трансмиссив бўлиб, типик гриппга ўхшаш касалликни чақиради. Ремантадин А гриппининг фаолсизлантирилган вакцинанинг иммуногенетик хусусиятларига таъсир қилмайди. Вакцинациядан кейин, грипп эпидемияси юз берганда Ремантадин, антителаларни ҳосил бўлиши учун зарур бўлган 2-4 хафта давомийликдаги, вақт давомида касалликдан ҳимоя қилиши мумкин.\nРемантадин шунингдек кана энцефалитининг қўзғатувчилари ҳисобланган флавивирусларга нисбатан ҳам самаралидир.\nИчга қабул қилингандан кейин таъсир этувчи модда – римантадин гидрохлориди меъда-ичак йўлидан яхши сўрилади ва юқори биокираолишлик хусусиятига эга. Таъсир этувчи модданинг таъминан 40% қоннинг плазма оқсиллари билан, асосан альбуминлар билан боғланади. Қон плазмасида максимал концентрациясига 5-7 соатдан сўнг эришилади. Ремантадин жигарда жадал метаболизмга учрайди, гидроксилланиш, конъюгация ва глюкуронидацияга учрайди. Катталарда ярим чиқарилиш даври ўртача 25 соатни, кекса ёшдаги шахсларда – 32 соатни, болаларда – 13-38 соатни ташкил қилади. Асосан сийдик билан 15% – буйрак орқали ўзгармаган ҳолатда чиқарилади.\nКатталар ва 7 ёшдан ошган болаларда гриппни, касалликнинг эрта босқичида даволаш.\nКатталар ва 7 ёшдан ошган болаларда гриппни олдини олиш.\nКатталарда вирус этиологияли кана энцефалитини олдини олиш учун қўлланилади.\nРемантадин овқатдан кейин, сув билан бирга қабул қилинади.\nРемантадинни қабул қилишни касалликнинг биринчи симптомлари бошланишидан кейин дарҳол 48 соат ичида бошлаш керак.\nБиринчи куни 100 мг (2 таблетка) дан кунига 3 марта, иккинчи ва учинчи кунлари – 100 мг дан кунига 2 марта, тўртинчи ва бешинчи кунлари – 100 мг дан кунига бир марта буюрилади. Касалликнинг биринчи кунида препаратни бир қабул қилишда 300 мг (6 таблетка) дан қўллаш мумкин.\nПрепаратни болалар учун қўллашни бошлашдан олдин шифокор билан маслаҳатлашиш керак.\n7-10 ёшгача – 50 мг дан кунига 2 марта, 11-14 ёшда – 50 мг дан кунига 3 марта, 14 ёшдан ошганларга катталар учун дозалари буюрилади.\nДаволаш курсининг давомийлиги 5 кунни ташкил қилади.\nГриппни олдини олиш учун\nКатталарга 50 мг дан кунига 1 марта грипп эпидемияси вақтида 30 кунгача.\n7 ёшдан ошган болаларга – 50 мг дан кунига бир марта грипп эпидемияси вақтида 15 кунгача.\nКатталарда кана чаққандан кейин вирус чақирадиган кана энцефалитни олдини олиш:\n100 мг дан кунига 2 марта, 3 кун. Алоҳида ҳолларда (шифокор кўрсатмасига биноан) – 5 кун.\nРемантадин билан профилактикани кана чаққандан сўнг дарҳол ва чаққандан сўнг 48 соатдан кечиктирмасдан бошлаш керак.\nКатталарда кана чақмаганда вирус чақирадиган кана энцефалитини олдини олиш\nАлоҳида ҳолларда (хавф гуруҳлари, ўрмон жойларида саёҳат иштирокчилари, палаткаларда яшаганда ва б.) катталарга 100 мг дан кунига 1 марта 15 кун давомида буюрилади.\nАгар дори воситасини қабул қилишни ўтказиб юборган бўлсангиз, бу ҳақда эслашингиз билан уни дарҳол қабул қилинг, бироқ агар навбатдаги қабул қилишни вақти келган бўлса, уни ўтказиб юборинг. Ҳеч қачон дозани икки марта ошириб қабул қилманг.\nРемантадин бошқа дори воситалари каби, барча пациентларда ҳам намоён бўлавермайдиган ножўя таъсирларни чақириши мумкин.\nMedDRA (Регламентар фаолият терминологиясининг тиббий луғати) таснифи тизими бўйича ножўя таъсирларнинг тез-тезлиги:\nкелиб чиқиши номаълум (маълумотларга асосланиб аниқлашни иложи йўқ).\nТез-тез эмас: депрессия, эйфория, галлюцинациялар.\nТез-тез эмас: бош айланиши, бош оғриғи, кучли қўзғалувчанлик, эътиборни бузилиши, атаксия, уйқучанлик, гиперкинез, тремор, ўзини йўқотиб қўйиш, тиришишлар, ҳид билишни ўзгариши ёки йўқолиши.\nЭшитиш аъзолари томонидан бузилишлар ва лабиринт бузилишлар\nТез-тез эмас: юракни уриши, юрак етишмовчилиги, юрак блокадаси, тахикардия.\nТез-тез эмас: гипертензия, бош мияда қон айланишини бузилиши, хушдан кетиш.\nТез-тез эмас: хансираш, бронхоспазм, йўтал.\nТез-тез эмас: анорексия, оғизни қуриши, қоринда оғриқ, ич кетиши, диспепсия.\nТез-тез эмас: тери тошмаси\nНомаълум: қичишиш, папулёз тошма, ёйилган тошма, эшакеми.\nТез-тез эмас: астения, чарчоқ.\nНожўя таъсирлар тез-тезлиги айниқса меъда-ичак йўллари ва нерв тизими томонидан ножўя таъсирлар тавсия этилган дозалар оширилганида ошади.\nАлоҳида ҳолларда, тавсия этилган дозалар оширилганидан кейин кўз ёшини оқиши, тез-тез сийиш, қалтираш, қабзият, кўп терлаш, стоматит, гипестезия, кўзларда оғриқ кузатилади.\nКўпчилик ҳолларда дори воситасини қабул қилишни тўхтатгандан сўнг ножўя таъсирлар йўқолади.\nАгар даволаниш вақтида йўриқномада кўрсатилмаган қандайдир ножўя таъсирлар пайдо бўлса ёки эслатиб ўтилган ножўя таъсирларнинг биронтаси айниқса кучли намоён бўлса, шифокорга мурожаат қилишни сўраймиз.\nТаъсир этувчи моддага, адамантан гуруҳи ҳосилаларига ва/ёки препаратнинг ҳар қандай ёрдамчи моддаларига юқори сезувчанлик.\nжигар ва/ёки буйрак функциясини оғир бузилишлари;\nПарацетамол ва ацетилсалицил кислотаси Ремантадиннинг самарадорлигини пасайтиради. Циметидин Ремантадиннинг метаболизмини секинлаштиради ва қон плазмасида унинг концентрациясини ошириши мумкин.\nАлкогольни истеъмол қилишдан сақланиш керак, чунки марказий нерв тизими томонидан кутилмаган реакциялар пайдо бўлиши мумкин.\nДори воситасини меъда-ичак йўлларининг касалликлари, жигар ва/ёки буйрак функциясини енгил ва ўртача оғирлик даражадаги бузилишлари, юракнинг оғир касалликлари, шу жумладан юрак ритмини бузилишлари бўлган пациентларга, шунингдек кекса ёшдаги шахсларга эҳтиёткорлик билан қўллаш лозим. Бундай ҳолларда дори воситасининг дозасини камайтириш тавсия этилади.\nАнамнезда тутқаноқ борлигига ва ўтказилаётган тутқаноққа қарши даволашга кўрсатмалар бўлса, Ремантадинни қўллаш фонида тутқаноқ ҳуружларини ривожланиш хавфи ошади. Бундай ҳолларда Ремантадиннинг дозасини кунига 100 мг гача камайтирилади. Агар ҳуружлар ривожланса, дори воситасини қабул қилиш тўхтатилади.\nРемантадиннинг 50 мг ли таблеткаси лактоза моногидрати сақлайди. Ушбу дори воситасини галактозани туғма ўзлаштираолмаслиги бўлган, Lapp лактаза танқислиги ёки глюкоза –галактоза мальадсорбция синдроми бўлган пациентларда қўллаш мумкин эмас.\nРемантадинни ҳомиладорлик ва эмизиш даврида қўллаш хақидаги маълумотлар йўқ. Хайвонларда ўтказилган тадқиқотларда Ремантадин йўлдош тўсиғи орқали ўтиши, кўкрак сути билан чиқарилиши аниқланган.\nРемантадинни ҳомиладорлик ва эмизиш даврида қўллаш мумкин эмас.\nФертилликни ўрганиш бўйича тадқиқотларда ҳайвонларда серпуштликни сусайтириши аниқланган.\nТранспорт воситаларини бошқариш ва механизмларига хизмат кўрсатиш қобилиятига таъсири\nДори воситасини қабул қилиш вақтида бош айланиши, бош оғриғи ёки марказий нерв тизими томонидан бошқа ножўя таъсирлар кузатилган пациентлар эҳтиёткорликка риоя қилишлари лозим.\nДозани ошириб юборилишига гумон қилинганда, дарҳол шифокорни чақириш керак. Дозани ошириб юборилиши ҳолатлари ҳақида хабар берилмаган. Заҳарланиш ҳолатларида организмнинг ҳаёт учун муҳим бўлган функцияларини бир маромда ушлаб туришни таъминлаш лозим.\nРемантадиннинг кимёвий аналоги – амантадин билан заҳарланиш ҳолатлари маълум.\nСимптомлари: қўзғалувчанлик, галлюцинациялар, аритмия, летал ҳолат.\nДаволаш: физостигминни катталарга 1-2 мг дан ва болаларга 0,5 мг дан зарурат бўлганида такрорлаш билан вена ичига юборилади, бироқ кунига 2 мг дан кўп эмас. Ремантадин гемодиализ йўли билан чиқарилмайди.\n2 контуруяли ўрам (20 таблетка) дан қўллаш бўйича йўриқномаси билан бирга картон қутига жойланган.\nҚуруқ, ёруғликдан ҳимояланган жойда, 250 С дан юқори бўлмаган ҳароратда сақлансин.


5 январь, 2021, 20:22\nЯнги мураббийнинг мақсади аниқ.\n- Ҳа, “Бухоро” билан шартнома туздим, йилнинг 31 декабргача, - дея гап бошлади Файзиев, - Вазифамиз “Бухоро”ни Суперлигага олиб чиқиш. Жамоа учун яхши бир янгилик қилмоқчимиз. Шу боис мухлисларни хурсанд қиладиган трансфер билан ишни бошламоқчимиз. Энди иш жараёнида ҳамма нарса билан танишиб боравераман. Биринчи ўринда “Бухоро”нинг нима учун бундай аҳволга тушиб қолганининг сабабини билишимиз керак. Клуб базаси билан ҳам танишиб чиқдим. Бу ерда ишни тўғрилаб, ҳаммасини йўлга қўямиз, Худо хоҳласа.\n- Бу таклиф сиз учун кутилмаганда бўлдими?\n- Тўғри, бу мен учун кутилмаган таклиф бўлди. Янги йилгача ҳам бундай бўлиши ҳақида ўйламагандим. Ҳаммаси жуда тез содир бўлди. Ўзим ҳам ўйланиб қолдим. Лекин менга шунчалик эътибор қаратиб, номзодимни кўриб чиқишибди. Клуб раҳбариятига раҳмат айтаман. Уларнинг ишончини қозонишга ва олдимизга қўйилган вазифани бажаришга ҳаракат қиламан. Бухорога келиб раҳбарлар билан гаплашдим, мен учун орқага йўл йўқ эди. “Қўқон-1912” клубига, Бахтиёр Толипов бошчилигидаги раҳбариятга ва Бахтиёр Ашурматовга миннатдорчилик билдираман. Айниқса, мени тўғри тушунишгани учун раҳмат айтмоқчиман. Ҳали Қўқондаги жамоадошларим билан хайрлаша олганим йўқ. Бизнинг режамиз ўхшаса Фарғонада “Ҳоким Кубоги” мусобақасида қатнашмоқчимиз. Ўшанда “Қўқон-1912” клубидаги ҳамма-ҳамма билан хайрлашиш ниятим бор. Балки қачонлардир яна улар билан бирга ишлаш насиб қилар. “Қўқон-1912” клуби юрагимдан жой олган экан, барибир у ердан кетганим бошқача ҳис-туйғуларни келтириб чиқаряпти. Аммо қўқонликлар билан самимий алоқани сақлаб қоламиз, албатта. Айниқса, мухлисларга ҳам миннатдорчилик билдирмасам бўлмайди. Ҳатто, ишонасизми, ҳозир “Қўқон-1912” билан хайрлашиш ҳақида гапиряпману, лекин ҳаяжонланиб кетяпман.\n- “Бухоро” билан қишки тайёргарлик режаси қандай тартибда ўтказилади?\n- 8 январдан Бухоро шаҳрида бошлаймиз. Режамиз бўйича Фарғонада “Ҳоким Кубоги”да қатнашмоқчимиз. Ундан кейин машғулотларни Тошкентда давом эттирмоқчимиз. Мавсум бошлангунигача пойтахтда тайёргарлик кўрамиз.\n- Деярли аниқлаштириб олдик. Масалан, дарвозабонлар мураббийи Нурилло Ҳабибов бўлади. Жамоага барибир Бухоро футболи учун меҳнати сингган инсонларни қайтаришга ҳаракат қиляпмиз. Олдимизга жиддий вазифа қўйилганида барибир Бухоро футболини яхши биладиган мутахассислар ҳам катта роль ўйнайди. Четдан олиб келиш ҳар доим осон. Мураббийлар штабида бизга шунингдек, Суҳроб Қобилов билан Мирислом Ҳасанов ёрдамлашишади. Маслаҳатчи мураббий ҳам бўлади. Тез орада бунга ҳам аниқлик киритамиз. Селекция бўйича ҳам бухоролик ёшларни яхши биладиган мураббийни қўямиз. Қолгани иш жараёнида бўлаверади.\n- Ўтган йилги таркибдан кимларнидир олиб қолмоқчимисиз ёки бутунлай янгидан тузасизми?\n- Биринчи ўринда маҳаллий футболчилар тўп суришига ҳаракат қиламан. Қолганига позициялар бўйича кўриб чиқамиз. 8 январда жамоа йиғилганида ким кетган, ким келганини кўрамиз. Ҳозирча фақат интернетда, ижтимоий тармоқларда “Бухоро”да ўйнаган номларнинг униси у ёққа, буниси бу ёққа кетди, деган хабарларни ўқияпман. Уларга қаршилик қила олмайман. Бугундан ишга киришдим.\n- Барибир сиз ҳам янги футболчиларни таклиф қилиш борасида селекция ишларини бошлаб юборган бўлсангиз керак-а?\n- Бу сир бўла қолсин. Яқин кунлар ичида Бухоро халқи ва мухлислари учун янгилик қиламиз. Ўша сиз айтган трансфер бўлади. Ҳаммаси ҳал бўлганидан кейин айтаман. Ўйлайманки, бундан “Бухоро” ишқибозлари жуда хурсанд бўлишади.\n- Бу янгилик бизни ҳам қизиқтириб қўйди...\n- Мана, “Нефтчи” ҳақида ўқияпмиз, бошқа клубларни кўряпмиз. Биз ҳам ҳаракат қиламиз ва мен айтаётган трансфер амалга ошади, деб ўйлайман. Юқорида айтганимдек, ишни бухороликларни хурсанд қиладиган трансфер билан бошламоқчиман.\n- Қизиқ, у легионерми ёки Суперлигадаги футболчими?\n- Келинг, бу сир бўлиб турсин. Лекин бундан хурсанд бўлишлари аниқ. Агар шу ишимиз битса, зўр бўлди деб айтишим мумкин. Ҳозир 60-70 фоизга яқин, аммо ҳали 100 фоизга дея олмайман. Лекин бу борада ўзимга ишониб турибман.\n- Про-лигада ҳам кураш жиддий тус олади. “Нефтчи”, “Динамо”, “Бухоро”, “Шўртан”, “Янгиер”... Асосий рақобатчи деб кимни айтасиз?\n- Ҳозирги вазиятда ҳамма рақобатчи. Чемпионат бошланиб, маълум ўйинлар ўтгач, қандайдир фикрлар пайдо бўлади. Битта ўйин билан ёки таркибим кучли, рақобатчиман деб айта олмайман. Футболда ҳамма нарса инобатга олинади. Захира ўриндиғи ҳам яхши бўлиши лозим. Про-лигада қатнашадиган ҳамма клуб биз учун рақобатчи. Ҳар бир мураббий олдига энг юқори вазифа – 1-ўринни қўяди. Фақат битта нарсани биламан: Суперлигадан кўра, про-лигада ишлаш оғир. Масалан, Суперлига клубларида бюджетига қараб трансфер қилиш, тушунтириш ишлари ҳам осонроқ. Про-лигада ёшларга ҳаммасини ўргатиш керак. Лекин фарқи аста-секин яқинлашяпти. Ўтган йили про-лигада қанақа интрига бўлганини ҳамма кўрди. Ҳар бир ўйинда ғолиб бўлиш ва курашиш керак. Суперлигада ҳам шундай. Лекин у ердан про-лигага футболчи олиб келиш қийинроқ ёки таркибни сақла қолиш осон эмас. Буни “Бухоро”даги вазиятдан келиб чиқиб айтяпман. Бу йилги интрига янада қизиқроқ ўтишига ҳаракат қиламиз.\n- Бу борада сизга ва жамоангиз муваффақият тилаб қоламиз.\n- Катта раҳмат, эътибор учун.\nBildik transferizzi 100000 kirgan Shavkat Salomovda. Super ligada uynomay kegan shavkat


Тушда ўлган одамни кўриш хакида туш тадири сиз ва якинлар учун\nAuthor TushTabiri2 Reading 7 min Views 3.4k. Published by 16.04.2018\nТУШДА ЎЛМОҚ – Тушида ўлиб қолганини, одамлар йиғлаётганини ёки уни боғлаб, кафанга олганларини, тобутга солиб, гўрга қўйганларини кўрса, буларнинг барчаси динда носозликнинг далилидир. Агар уни гўрда тирилтириб, ташқарига чиқараётган бўлсалар, таъбири бошқача бўлади.\nТушида уни дафн қилганларини, гўрига тупроқ босганларини, одамлар орқага қайтганларини кўрса, дини ҳеч қачон тузалмаслигига далилдир.\nБаъзиларнинг айтишича, тушида ўлса, тезда жаноза ўқиб, тобутга солганларини, тобути орқасидан кўплаб одамларнинг кетаётганини кўрса, шараф ва улуғлик топишига, бошлиқ бўлишига, бироқ одамларга зулм қилишига далилдир.\nАгар тушида ўлгани- ни, яна қайтиб тирилганини кўрса, қилган гуноҳига тавба қилитпини билдиради. Баъзи таъбирчиларнинг айтишича, умри узоқ бўлади.\nТушида биров, сен ҳечқачон ўлмайсан, деганини кўрса, ғазода шаҳид бўлишига далилдир. Тушида ўлганини, бир одам унга қараётганини, тобути орқасида ҳеч ким йўқлигини кўрса, хароб бўлган уйи ҳечқачон обод бўлмаслигига далилдир.\nТушида ўзини ўликлар орасида кўрса ва ўзини ўлган деб тасаввур қилса, жоҳил одамлар билан сафар қилишини билдиради.\nИбн Сириннинг айтишича, ҳар ким ўзини яхши одамлар назарида қандай эканини билмоқчи бўлса, агар мурдалар тушда унга башорат берсалар, у билан яхши сўзлашсалар, очиқ юзли бўлсалар, демак, унинг ҳоли\nҲақ таоло қошида яхши бўлади. Агар мурдалар унга нохуш сўзларни айтсалар, ундан юз ўгирса- лар, унинг ҳоли Ҳақ таоло олдида ёмон эканига далилдир.\nЖобир Мағрибийнинг айтишича, тушидаги ногоҳоний ўлим мўмин киши учун роҳат, кофир учун азобдир.\nАгар ногоҳоний бўлмаса, диннинг бузилишига далилдир. Тушда жон беришнинг қанчалик оғир бўлганини кўрса, азоб ва уқубат шунчалик кучли бўлишини билдиради.\nТушида ўлганини ва кимдир уни ювгани- ни кўрса, тавба қилувчи бўлишига далилдир. Тушида тобути орқасидаги одамлар ҳавода кетаётганларини кўрса, ўша шаҳардаги бир улуғ одам сафарда ўлишига далилдир.\nКирмонийнинг айтишича, тушида ўлганини ва уни тобутга солганини, халқ тобути орқасидан кетаётганларини кўрса, ўзига яраша улуғлик топишига далилдир. Агар мурда тобутда оғир бўлса, одамларга нисбатан золим ва қаҳрли бўлишига далилдир.\nАгар мурда тобутда енгил эканини кўрса, халққа яхшилик қилишига далилдир. Агар ўликни елкасида кўтариб олиб кетаётганини кўрса, ҳаром мол топишига далилдир.\nТушида бировнинг ўлганини, уни тобутга солганини ва тобутни елкага олганларини кўрса, ўша одамнинг подшоҳ хизматига кириши ва ундан роҳату фойда кўришига далилдир.\nАгар ўлиб, сўнг тирилганини кўрса, у яшаётган шаҳар хароб бўлишига далилдир. Агар яна қайтиб ўлганини кўрса, унинг фарзандларидан кимдир ўлишига далилдир.\nТушида фарзандларидан бири ўлиб қолганини кўрса, бой бўлишини билдиради. Яна, душмандан омон бўлади, ҳам дейишади.\nТушида ота ва онаси ўлиб қолганини қўрса, ишлари вайрон бўлишига далилдир. Агар аёл киши тушида ҳомиладор эканини сўнг ўлиб қолганини, одамлар унга йиғлашаётганини кўрса, ўғил туғилишига далилдир.\nИсмоил Ашъаснинг айтишича, тушида ўлик яна бир марта ўлганини, ўликка бақириб йиғлашмаётганини, балки оҳиста йиғизори бўлаётганини кўрса, ўша оиладан бир аёлга уйланишига ва шоду хуррамлик бўлишига далилдир.\nАгар тушида ўлса, аёллар ва эркаклар додлашиб йиғлаётганини кўрса, оиласига ғам ва андуҳ етишига далилдир. Агар аёл киши ўзининг ўлганини, ювишганини ва тобутга солишганини кўрса, яхши сўзлар айтишига далилдир. Агар уни дафн қилишганини кўрса, ёмбн бўлади.\nТУЯ (УШТУР) – Ибн Сирин айтади: «Агар киши ўзини шитоб билан юриб кетаётган нотаниш туя устида кўрса, сафарга боришига далилдир.\nАгар туя устида ўтирганини ва йўлини йўқотиб қўйганини кўрса, ўзи учун керакли йўлнинг қаерда эканини билмаса, ўз иши бўйича ҳайронликда қолишига далилдир.\nАгар урғочи туя топиб олса, хотин олишига далилдир. Агар у бўталоқ бўлса, олган хотини кичик бўлади. Агар туя орқасидан чопиб келаётганини кўрса, ғамгин бўлишига далилдир. Агар туя ўзидан юз ўгирганини ва бўйсунмаганини кўрса, ғамгин бўлишига далилдир».\nМаст туяга ўгирганини кўрса, бир улуғ одам устидан ғалаба қилишига далилдир. Агар туя билан жанг қилаётганини кўрса, ўзига душман бўлган ажнабий бир эркак билан ўзаро хусумат қилишига далил бўлади.\nАгар туялар тўдасини ўтлатаётганини кўрса, лекин улар ўзининг мулки эканини билса, ёки билмаса, унинг учун бу вилоят бўлади ва ўша вилоят халқи устидан ҳукмронлик қилади. Агар туяни соғаётганини кўрса, соққан сути микдорига қараб подшоҳдан мол топади.\nАгар сут ўрнига туянинг эмчагидан қон келса, тодадиган моли ҳаромдан бўлишига далилдир. Агар бир кишининг ўзига урғочи туяни ҳадя этгани- ни ёки бировдан туя ёки ун сотиб олганини кўрса, хотин оли- ши ёки канизак сотиб олишига далилдир.\nАгар унинг урғочи туяси қочиб кетса ёки ўғри ўғирласа, хотиндан жудо бўлиши ёки ораларига хусумат тушишига далил бўлади.\nАгар унинг урғочи туяси ўлиб қолганини кўрса, хотини ўлишига далилдир. Туяси бола туққанини кўрса, хотинининг туғиши ва молининг зиёда бўлишига далилдир.,Агар тушида урғочи туяни кўрса, умид қилиб юрган нарсасига етишишига далилдир.\nТуя гўшти- дан еяётганини кўрса, бемор бўлишига далилдир.\nКирмонийнинг айтишича, кимдир унга кўпгина туя гўшти берганини кўрса, ўша гўшт микдорига мувофиқ мол топади.\nТуяни қурбонлик қилаётганини, гўштидан одамларга улашаёт- ганини кўрса, бу ерда бир улуғ кишининг қурбон бўлиши ёки ўлишига далилдир.\nОрқасидан бир нотаниш туянинг келаётганини кўрса, саргашта ва ҳайронликда қолишига далилдир. Агар туяни ғолиблик билан ўзига забун қилганини кўрса, душманга қаҳр қилиб, уни ўзига бўйсундиришига далилдир.\nАгар туялар бирор заминда ёки қишлокда тўпланаётганини кўрса, ўша ерда душманларнинг тўпланишига ёки ўша ерни сел хароб қилишига ёки ўша мавзе одамлари устига беморлик ҳоким бўлишига далилдир. Агар туяларнинг буғдой ёки арпадан юклари борлигини кўрса, ўша жойда душмандан хайру баракот етишига далилдир.\nЖобир Мағрибий айтадики, агар ҳар ким бир ёшли туя устига ўтирганини кўрса, ғамгйн бўлишига далилдир.\nАгар ўз туясининг андомидан қон оқаётганини кўрса, ўша қон микдорига мувофиқ дунёвий саодат топишига далилдир. Агар биёбонда кўпгина туяларни топиб олса, улуғлик ва амал топишига далилдир.\nАгар иккита туя топиб олганини кўрса, мол топишига далилдир. Агар кимдир унга туя берганини кўрса, ўша туя қимматига мувофиқ бирор кишидан фойда топишига далилдир.\nАгар бир қавм бир туяни сўйиб гўштини тақсим қилаёт- ганини кўрса, ўша мавзеда бирор улуғ кишининг вафот қилиши ва унинг молини бўлиб олишларига далилдир.\nАшъас айтадики, ҳар ким кўп туяга эга бўлганини ва туялар ўз мулки эканини, улар арабий туя эканини кўрса, араблар диёрига подшоҳ бўлишига далил. Агар туялар ажамий эканини кўрса, ажам диёрига подшоҳ бўлишига далилдир.\nАгар бир аёл бирор туя гўштини еяётганини кўрса, подшохдан нозу неъмат топишига далилдир. Билгинки, туянинг териси ҳам шу нарсага далил бўлади.\nТаъбирчилардан баъзиларининг айтишларича, бу туя соҳибаси ва соҳиби мерос топади. Туянинг ўзи билан гаплашаётганини кўрса, хайру манфаат топишига далилдир.\nЖаъфар Содиқ айтадики, тушда туя кўрмоқ, ўн нарсани билдиради: ажам подшоҳини; амирни; бир мўмин одамни; селни; фитнани; ободонликни; хотинни; Ҳажни; неъматни; молни.\nАраб туялари араб халқига, ажам туялари ажам халқига далилдир. Билгинки, туякаш чора қилувчини ва вилоят эгасини ва ишларни тўғри йўлга солувчи кишини билдиради.\nтушда улган одамни\nтушда улган одам\nтушда улган одамни куришь\nтушда улган одамни курса\nулган одамни тушда куриш\nтушда улган одамни тирик курса 14\n(Visited 64 618 times, 16 visits today)


«Саломатлик учун беш минг қадам” – ВОҲА\n🔹 22 сентябрь – Бутун жаҳон автомобилсиз кун муносабати билан Қарши шаҳридаги Алишер Навоий номли маданият ва истироҳат боғида “Саломатлик учун беш минг қадам” акцияси ўтказилди.\n🔸 Акция иштирокчилари эрта тонгда табиат қўйнида енгил жисмоний машқларни бажариб, боғ ҳудудида пиёда юришди. Боғ бўйлаб велосипедларда сайр қилинди.\n‼ «Автомобилсиз кун ғояси 1995 йилда Буюк Британияда пайдо бўлган ва қисқа муддатда бутун дунёда кенг оммалашган. 2000 йилдан бери 22 сентябр жаҳонда автомобилсиз кун сифатида нишонланади.\nХонанда Наргиз 12 йилда она бўлгани ва ҳамкасбининг камситгани ҳақида… (видео)\nПахта ўғрилари ушланди /// Қамаши тумани “Олмазор” маҳалла фуқаролар йиғини ҳудудида жойлашган “Карвон про ёғдуси” фермер хўжалигидан ноқонуний равишда Чироқчи туманига пахта сотмоқчи бўлганларнинг қилмиши фош қилинди.


Медицинский представитель в Formulife Group Pharm, вакансия в г. Джизак на портале Apteka.uz (IDV#62345)\n•Сотиш режасини бажариш; •Компания маҳсулотларини сотиш ҳажмини муттасил ошириш; •Мижозлар билан самарали муносабатларни йўлга қўйиш; •Дорихоналарда компания препаратлари доимо мавжудлигини таъминлаш; •Компания стандартлариги мувофиқ ҳисобот топшириш;\n•Маълумоти - олий/ўрта махсус (тиббиёт, фармацевтика); •Тиббий вакил лавозимидаги иш тажрибаси; •Фармацевтика бозорини билиш; •Фаоллик, қатъийлик, виждонлилик, меҳнатсеварлик ва аниқ натижаларга эришиш;\n•Мувафаққиятли ва барқарор компанияда фаолиятюритиш; •Рақобатбардош иш ҳақи; •Тўлиқ бандлик; •Бензин сарфи (йўл ҳаражатлари), мобил телефон сарфлари учун бадаллар, кварталлик ва йиллик мукофотлар(иш натижаларига кўра); •Касбий таълим ва иш мавқеида кўтарилишлар.\nРЕЗЮМЕда қуйидаги маълумотлар кўрсатилиши лозим: - Ф.И.Ш; - Туғилган йили, сана, ой; -Уй манзили - Телефон рақами, Е- mail; - Маълумоти (Ўқув юрти, мутахассислик) - Иш стажи (қаерда, қачон, ким бўлиб ишлаган) - Қўшимча маълумотлар (қайси тилларни биласиз, ҳайдовчилик гувоҳномаси) СУРАТ БЎЛИШИ ШАРТ! Резюмени қуйидаги электрон почтага юборинг: info@formulife.uz


Москвада Марказий осиёлик муҳожир неонацизм қурбонига...\n07.08.2019 10:32 0 1617\nМосквалик полициячилар Қирғизистонлик муҳожирни ўлдиришда гумон қилинаётган уч нафар миллатчи ўсмирларни қўлга олди.\nМаълум қилинишича, қотиллик 26 июль куни Москва марказида содир бўлган. Соат таҳминан 22:00да 17, 18 ва 19 ёшли уч ўсмир кўчада сайр қилиб юрганида уларнинг ёнидан қурилишдан қайтаётган 25 ва 32 ёшли қирғизистонлик муҳожирларга ҳужум қилишади.\nҲужум қилганлардан бири — 19 ёшли дўкон маслаҳатчисининг айтишича, муҳожирлар уларга урушмоқчи бўлгандек қарашган. У газ баллонини олиб, муҳожирларнинг юзига сепган ва шундан сўнг жанжал бошланган.\n25 ёшли Ууал исмли муҳожир орқасига пичоқ урилиши натижасида воқеа жойида ҳалок бўлган. Қўлидан жароҳатланган Алтин қочишга муваффақ бўлган.\nБезорилар уй-уйларига тарқалиб кетишган, аммо бир ҳафта ўтгач уларни қўлга олишган. Уларнинг уйларидан совуқ қурол, пичоқ, махсус белгили кийимлар, миллатчилик билан боғлиқ адабиётлар ва бошқа буюмлар топилган. Жабрланган муҳожир уларнинг учаласини ҳам таниган.


АНДИЖОН – "Онкологиядан чиққан ўлик кўчадан олиб келинган таксида олиб кетилди"\n10 декабр 2018, Тошкент вақти: 00:42\nАНДИЖОН. "Бугун онкология диспансерида фожиа рўй берди. Пешоб чиқаролмай қолган бемор йигитнинг операция пайти жони узилди. Бечора ҳали уйланмаган бўз йигит экан. Тартиб бўйича вафот этган бемор жасади шифохона хизмат машинасида марҳумнинг яқинларига етказиб берилиши керак. Аммо майит кўчадан олиб келинган кира машинада олиб кетилди. Маълум бўлишича, барча хизмат машиналари Қўрғонтепа туманидаги ободонлаштириш ишларига жалб этилган экан. Бу ҳолни кўрган одамлар "Сизларда инсоф борми? Боласи ўлган ота-онани шунчалик ҳам хор қиласизларми?! Cизларни Президентга ёзиш керак!" дея шифокорларга ўз норозилигини билдирди.\nШифокор эса "Президентга хоҳласангиз 10 марта, 100 марта ёзинглар! Яқинда Президент вилоятимизга келади. Хизмат машиналари шунга тайёргарлик учун жалб этилган", деди. Андижонда тиббий хизмат тизимини жиддий ислоҳ қилмаса бўлмайди. Шифокорлар малакасини тафтиш қилиш керак. Қолаверса, шифохоналарнинг хизмат машиналарини ободонлаштириш ишларига жалб қилишни тўхтатиш керак".


Аллоҳнинг буюрганини тарк қилиш маъсият.\nАллоҳ таоло бизга намозни фарз қилган. Агар уни тарк қилсанг, бу гуноҳ.\nАллоҳ таоло бандаларига авратларини беркитишни фарз қилган. Агар уни тарк этсанг, гуноҳдир.\nАллоҳнинг қайтарганидан қайтмаслик маъсият.\nАллоҳ таоло маст қилувчи нарсаларнинг истеъмолидан қайтарди. Уларни истеъмол қилиш гуноҳдир.\nОдамларга зарар етказиш маъсият.\nЁшидан қатъи назар инсонларнинг жонига, молига, обрўсига тил, қўл ёки бирор нарса билан азият етказиш, гуноҳдир.\nОдамлардан яхшиликни тўсиш гуноҳдир.\nИнсонларга фойдаси бор ишларнинг йўлини тўсиб, уларга яхшилик етмаслигига уриниш гуноҳдир.\nНабий соллаллоҳу алайҳи васаллам шундай деганлар: “Яхшилик йўқ бўлиб кетмайди. Гуноҳ унутилмайди. Дайён (Ҳукм қилувчи, ажрим қилувчи Аллоҳ) ўлмайди. Истаган нарсангни қил. Қандай амал қилган бўлсанг, шунга яраша мукофот ёки жазо оласан”. Имом Байҳақий ривояти.\nУшбу ҳадисга эътибор берайлик!\n“Яхшилик йўқ бўлиб кетмайди”.\nФанда маълумки, борлиқдаги барча ҳаракатлар йўқолмайди, сўнмайди. Масалан, сиз қўлингизни юқоридан пастга туширдингиз. Сиз қўл ҳаракатини тўхтатдингиз. Аммо қўлингиз остидаги ҳавода мавжуд бўлган барча атомлар қўлингиз босими таъсирида пастга қараб сиқилади. Кейин аста юқорига кўтарилади. Шу каби атомларнинг сиқилиши ва кенгайиб, юқорига қараб ҳаракатланиши коинотда тўхтамайди. Ҳатто олимлар аввал бирор босим таъсирида ҳаракатланган атомларни ортга қайтариб кўришга неча йиллардан бери уринмоқдалар. Аллоҳ таоло сизнинг қилган яхшилигингизни ҳеч қачон йўқотиб юбормайди. Ҳаммасини охиратда эслатиб, китобингиздан кўрсатиб, унга мукофот беради.\n“Албатта, Биз, Ўзимиз ўликларни тирилтирурмиз ва улар тақдим қилган нарсаларни ва қолдирган асарларни ёзурмиз. Ҳар бир нарсанинг ҳисобини очиқ-ойдин имомда олиб қўйганмиз” (Ёсин сураси, 12-оят).\nШундай экан, қилаётган ҳар бир яхши амалингизни изсиз йўқолиб кетади деб ўйламанг!\nҲа, гуноҳ унутилмайди, балки ёзиб қўйилади. Номаҳрам аёл билан учрашувларингиз, қилган суҳбатларингиз, кўришиб ёки телефон орқали гаплашганингиз, ёзишганингиз, ёлғиз ҳолда ёки одамлар орасида кўришганингиз, ота-онангизга гапирган хато, қўпол гапларингиз ва ҳоказо гуноҳларингиз ёзиб қўйилади. Ёзилган китоб қўлингизга берилади. Ўзингиз уни ўқийсиз. Аллоҳ таоло Қуръони Каримда шундай деган:\nҚиёмат куни кўриладиган энг хунук нарса – қўлида қора саҳифа ушлаб олган оқ соқолли кимсадир. Жуда ҳунук манзара!\nПайғамбаримиз соллалоҳу алайҳи вассаллам айтдилар: “Уч тоифа одамга Қиёмат кунида Аллоҳ гапирмайди, уларни (гуноҳларидан) покламайди, уларга (раҳм назари билан) қарамайди ва уларга аламли азоблар бўлади. Улар: зинокор қария, ёлғончи подшоҳ ва мутакаббир камбағалдир” (Муслим, Насаий ривояти).\nАгар Аллоҳ таоло тинмай гуноҳ қилсангиз ҳам сизга неъматларини кетма-кет бериб турган бўлса, эҳтиёт бўлинг! Бу истидрож бўлади.\nИстидрож – гуноҳ қилишга барча шароитларни қилиб бериб, кейин қаттиқ азоб билан ушлашдир.\n“Биз уларни ўзлари билмаган тарафдан аста-секин оламиз. Ва уларга муҳлат бераман, албатта, Менинг ҳийлам метиндир” (Қалам сураси, 44-45-оятлар).\nМуфассирлар бу оятнинг тафсирида шундай дейишган: “Бу оятни шундай тушунишимиз керак: “Улар ҳар сафар янгидан янги маъсият қилганларида, биз уларга янги-янги неъматлар берамиз”.\nҲазрати Умар розияллоҳу анҳунинг даврларида бир кимса ўғрилик қилди. Мўминларнинг амири уни ушлаб, жазоламоқчи бўлганларида, у: “Мени кечиринг. Биринчи марта ўғрилик қилдим” деди. Шунда ҳазрати Умар розияллоҳу анҳу “Ёлғон айтдинг. Сен қирқинчи марта ўғрилик қиляпсан” дедилар. Бу гапни эшитган ўғрининг бадани музлаб кетди ва “Эй мўминларнинг амири, тўғри, қирқинчи марта эди. Сиз буни қаердан билдингиз?” деб сўради. Буюк саҳобий: “Чунки Аллоҳ таоло биринчи мартадаёқ бандасининг хатосини фош қилмайди” дедилар.\nАллоҳ таоло бандасига муҳлат беради. Тавба қилмай, неъматларга алданиб, гуноҳда бардавом юраверса, аҳволи оғирлашиб, унга бериладиган азоб катталашиб бораверади. Шунинг учун банда гуноҳларни тўхтовсиз қилавермай, дарҳол тўхтаб, тавба ва истиғфорга юзланиши керак.\nСўзимиз охирида буюк саҳобийнинг насиҳатларини келтирсак:\nАбдуллоҳ ибн Аббос розияллоҳу анҳумо шундай деганлар: “Албатта, солиҳ амал сабабли юзда зиё, қалбда нур, ризқда кенглик, танада қувват ва одамларнинг қалбларида (солиҳ амал қилувчига нисбатан) муҳаббат пайдо бўлади. Албатта, гуноҳ сабабли юзда қаролик, қалбда зулмат, танада чарчоқ ва заифлик, ризқда етишмовчилик ва одамларнинг қалбларида (гуноҳ иш қилувчига нисбатан) нафрат пайдо бўлади”.\nАллоҳ таоло барчамизни гуноҳлардан узоқ юрадиган ва ихлос билан тавба-истиғфорда бардавом бўладиган бандаларидан қилсин!\nШайх Муҳаммад Хайр Шаъъолнинг мавъизасидан\nДругие материалы в этой категории: « Нишонга урилган гаплар: “Бировнинг устидан ғалаба қозонган кучлидир. Ўз нафсининг устидан ғалаба қозонган эса кучлироқдир”\tМусҳафларни ёзиш ва нашр қилиш тарихига бир назар »


Тошкент давлат юридик университети ҳузурида Франция ҳуқуқини ўрганиш маркази ташкил этилади\nПАРИЖ, 7 июль. /«Дунё» АА/. Мамлакатимизнинг Париждаги элчихонаси кўмагида Тошкент давлат юридик университети (ТДЮУ) раҳбарияти, Франциянинг Реймс университети Ҳуқуқ ва сиёсий тадқиқотлар факультети декани Жулиен Будон ҳамда ушбу ўқув даргоҳининг халқаро ишлар бўлими бошлиғи Маурен Рааб билан видеоконференция шаклида музокаралар ўтказилди, деб хабар бермоқда «Дунё» АА мухбири.\nВидеоконференция аввалида Ўзбекистон Республикасининг Франциядаги элчиси Сардор Рустамбоев француз томонига мамлакатимизда юридик соҳадаги кадрлар тайёрлаш тизимини янада ривожлантириш борасида амалга оширилаётган ишлар хусусида батафсил маълумот берди. Бу борада Тошкент давлат юридик университети салоҳиятини халқаро тажриба асосида такомиллаштиришда элчихона зарур амалий ёрдам кўрсатишга тайёр экани қайд этилди.\nЎз навбатида, Тошкент давлат юридик университети ўқув ишлари бўйича проректори Исломбек Рустамбеков олий таълим муассасасида халқаро алоқалар, жумладан, 2005 йилда очилган Япон ҳуқуқини ўрганиш маркази тўғрисида ахборот берди. Бундан ташқари мазкур университетда АҚШ ва Германия ҳуқуқини ўрганиш марказларининг фаолияти йўлга қўйилмоқда. Ушу йўналишдаги ишларни янада кенгайтириш мақсадида ТДЮУ қошида Франция ҳуқуқини ўрганиш марказини очиш таклифи билдирилди.\nЖулиен Будо халқаро ҳамкорликни кенгайтириш университетнинг асосий мақсадларидан бири сифатида белгилаганини айтиб ўтди. Жулиен Будо ТДЮУ қошида Франция ҳуқуқини ўрганиш марказини очишга амалий кўмак беришга тайёр эканини билдирди. Шу билан бирга, ушбу лойиҳани амалга оширишга француз университетлари консорциумини яратган ҳолда амалга ошириш мақсадга мувофиқ эканини қайд этилди.\nТадбир якунида ўзаро ҳамкорлик йўналишларини аниқ белгилаб олган ҳолда англашув меморандумини тузиш зарурлиги таъкидланди.\nМаълумот учун, Реймс университети 1967 йилда ташкил этилган. университет Франциянинг Шампань-Адерн минтақасида жойлашган. Олий таълим муассасасида 8 та йўналиш, жумладан, ҳуқуқ, филология, иқтисод, табиий фанлар, жисмоний тарбия ва спорт, тиббиёт, стоматология ҳамда фармацевтика бўйича мутахассислар тайёрланади. Ани пайтда бу ерда 20 мингта талаба таҳсил олмоқда.\nЎзбекистон халқаро Ислом академиясида Ко...\nЎзбекистон халқаро Ислом академиясида Консультация–Сall Сenter фаолияти иш бошлади....\nХитойнинг “SuperMap International” компа...\nТошкент Ирригация ва қишлоқ хўжалигини механизациялаш муҳандислари институти “SuperMap In...


Шомуродов мажбурий карантинга тушди. Энди нима бўлади?\n21 июнь, 2020, 00:03\nРоссия премьер-лигаси баҳсларининг қайта тикланиши, хусусан “Ростов” ва унинг энг зўр ҳужумчиси Элдор Шомуродовнинг ўйинларини томоша қилишни миллионлаб ўзбекистонлик футбол мухлислари ҳам интиқлик билан кутаётган эди. Бугун "Ростов" сафар учрашувида "Сочи" билан куч синашиши керак эди.\nБироқ, чемпионат тикланиши арафасида “Ростов”нинг олти футболчисида коронавирус аниқланиши россиялик футбол мутасаддиларини мураккаб вазиятга солиб қўйди. Тезкор чора сифатида Элдор Шомуродов ва унинг жамоадошлари икки ҳафталик мажбурий карантинга олинди. Қолганлар эса буёғига нима қилиш ҳақида бош қотирмоқда.\nРоссия футбол иттифоқи ва Премьер-лигаси раҳбарияти мавсумни қайта тиклаш учун пухта тайёргарлик кўрмагани ошкор бўлди. Гарчи уч ой давомида футболни қайта тиклаш, тиббий протокол ишлаб чиқиш, уни тегишли органлар назоратидан ўтказиш ва рухсат олиш, томошабинларни жалб қилинишини чеклаш каби қатор муаммолар ҳал этилган бўлса-да, “Ростов”даги вазиятдан сўнг, мутасаддиларнинг назаридан четда қолган долзарб масалалар ҳам борлиги бўй кўрсата бошлади.\nҲозир касалликка чалинган Роман Еременко, Деннис Хажикадунич, Хорен Байрамян, Матиас Норманн, Ивелин Попов ва Арсений Логашовни айблаш энг тўғри қарор эмас. Лекин бунга кимдир жавобгар бўлиши керакку.\nТиббий протоколга кўра, футболчилар мунтазам тест топшириши керак. Бундай вазиятда қандай қилиб олти киши касалланиши мумкин? Айни пайтда инфекция манбасини аниқлаш қийин бўлса-да, сабаби аниқ – “Ростов”да карантин қоидалари қўпол тарзда бузилган ёки санитария тартибларига амалга қилинмаган.\nСоҳа мутахассислари “Ростов”нинг ўзини айбламоқда. Агар жамоа базасида санитария тартиблари бузилган бўлса, бу клуб раҳбариятининг лоқайдлиги ва айби. Футболчилар ёки бир футболчи коронавирус илаштириб олган бўлса, бунга ҳам карантин қоидаларини ва жамоани хавфга қўйиб бўлмаслигини ўйинчиларнинг онгига сингдиролмаган, уларнинг хатти-ҳаракатини тўлиқ назоратга ола билмаган клуб маъмурияти жавобгар!\nГермания бу борада тўғри ечим топа олди. Чемпионат тикланишидан аввал, жамоалар меҳмонхоналарга жойлаштирилди ва ташқи олам билан мулоқот умуман тўхтатилди. Ҳатто тиш пастаси олиш учун дўконга чиқиб келган “Аугсбург” бош мураббийи мажбурий карантинга олиниб, жамоасининг дастлабки ўйинини ўтказиб юборди. Немислар тутган йўл чемпионатни белгиланган муддатда якунлаш имконини беради.\nРоссияда эса ҳали бошланмаган чемпионат жиддий муаммоларга дуч келмоқда. Олдинда ўйинларга мухлисларни киритиш масаласи ҳам бор. Ўзини эҳтиёт қилолмаган клуб мисолида томошабинларни назорат қилишнинг имкони йўқлиги кўриниб қолди. Тиббиёт протоколи идеал ечим эмаслиги ҳам ошкор бўлди. Бундан вазиятда клубларнинг ўзи эҳтиёт чораларини кўриши талаб этилади. Ҳозирча буни 15 та жамоа уддаламоқда. Лекин “Ростов” панд бериб қўйди.\nВазиятни ўрганаётган мутахассислар “Ростов” учун асосан учта вариантни таклиф этмоқда. Булар – чемпионат ўйинларига ростовликларнинг иккинчи таркибини қўйиш, учрашувларни кўчириш ва жамоага техник мағлубият ёзиш. Агар майдонда ёшлар тўп сурса, “Ростов” Чемпионлар лигасига йўлланма олиш орзусидан мосуво бўлади. Элдор Шомуродов ҳам тўпурарлар баҳсидан чиқади. Ўйинлар кўчирилиши шундоқ ҳам тиғиз тузилган тақвимни бузиб юборади. Карантин вақтида жамоага мағлубият ёзиш эса қоидага зид.\nАна энди кўрамиз, россиялик футбол мутасаддилари мураккаб вазиятдан қандай чиқиб кетар экан?\nАслида бу хам Аллохнинг бир синови.Аммо карантин вактда уларни хам тугри тушуниш керак.Уларга маглубият ёзиш эса адолатсиз булади.\nЭлдор кунглинг чукмасин бутун Узбекистон колаверса бутун Дехконободликлар сен тарафингда.\nПешонада борини куради.\nХееч нарса бумайди. Утиради карантинда


Америкалик олимлар одам кўзининг тўр пардасини сунъий ўстирди\nАмериканинг Жонсон Хопкинс университети олимлари сунъий равишда одам кўзининг тўр пардасини ўстирди. Бу ҳақда «Корреспондент.net» хабар берди.\nБиологлар одам кўзининг бир қисмини ўстириш устида тўққиз ой ишлаган. Бу натижа мутахассисларга рангни ажратишга ва кундузги кўришни таъминлашга имкон берувчи ёруғлик қабул қиладиган рецепторни ўрганишга ёрдам беради.\nҲайвонлар кўзининг дастлабки тадқиқоти нормал кўриш қобилиятининг ривожланиши учун қалқонсимон безнинг тиреоид гормони муҳим ўрин тутишини кўрсатган. Биологлар уни одам кўзининг ўстирилаётган тўр пардасини озиқлантирувчи воситага қўшган ва бу фоторецепторнинг етилишига ёрдам берган.\nЯратилган намуна ёруғликни тўлиқ қабул қилади ба нерв ҳужайраларига маълумот узатади.\nКиритилди: 08:45 13.10.2018. Ўқилди: 440 марта. Фикрлар сони: 0 та.


ИИВ матбуот хизмати бу маълумотни тасдиқлади. Бу иш бўйича гумондор сифатида кўрилаётган ФВВнинг олти нафар ходимига нисбатан 31 июль куни мамлакатдан чиқиб кетмаслик борасида тилхат олиш кўринишида эҳтиёт чораси қўлланилди, дея хабар берди Бишкекдаги Биринчи май туман суди матбуот котиби Асель Равшанбекова:\n«31 июль куни судга терговчи ва прокурордан материаллар келиб тушди. Ўша куни гумондорларга нисбатан қарор чиқарилди, улардан мамлакатдан чиқиб кетмаслик юзасидан тилхат олинди».\nФВВ ходимлари “Хизмат ваколатларини суиистеъмол қилиш” моддасида кўзда тутилган жиноятларни содир этганликда гумон қилинмоқда. Айрим ОАВ ўз манбаларига таянган ҳолда хабар беришича, мазкур иш доирасида ФВВнинг 100га яқин ходими сўроқ қилинди. ИИВ тергов сирига таянган ҳолда батафсил маълумот бермади.\nЭслатиб ўтамиз, 2017 йилнинг 16 январь куни Туркиянинг ACT Airlines (MyCargo) авиакомпаниясига тегишли Boeing-747-400F юк самолёти Гонконгдан Истанбулга парвоз қилар экан «Манас» аэропорти яқинидаги Дачи-СУ боғдорчилик қишлоғига қулаб тушди. Авиаҳалокат оқибатида 39 киши – Туркия фуқаролари бўлмиш 4 экипаж аъзоси ва Қирғизистонинг 35 фуқароси ҳалок бўлди.\nРасмий маълумотларга қараганда, посёлкада 19 та уй тўлалигича вайрон бўлди, 7 та уй эса авария ҳолатида дея топилди. 12 та уй қисман вайрон бўлди. Ҳалокат талофатларини бартараф этишга ҚР ФВВ ходимлари ҳам жалб қилинди.\nХабарларга кўра, «Гонконг–Бишкек-Истанбул» йўналишида парвоз қилаётган самолёт бортида 85 тоннадан кўпроқ юк бор эди ва самолётга Бишкекда ёқилғи қуйилиши керак эди. Авиалайнер қолдиқлари орасидан электрон гаджетлар учун қирғиз тилидаги қўлланма, шунингдек турли электрон ускуналар учун қирғиз тилдаги ҳужжатлар топилди.


ПРЕЗИДЕНТ ФАРМОНИ: Иш ҳақи, пенсиялар, стипендиялар ва нафақалар миқдори оширилди — Sof.uz\nЖАҲОН 232,467,629 209,081,483 4,759,802\n17.08 20:41 2543 Ўзбекистон\nИш ҳақи, пенсиялар, стипендиялар ва нафақалар миқдорини ошириш тўғрисида президент фармони имзоланди.\nУнга кўра, 2021 йилнинг 1 сентябридан бошлаб бюджет ташкилотлари ходимларининг иш ҳақи, пенсиялар, стипендиялар ва нафақалар миқдори 1,1 баробарга оширилади.\n— Меҳнатга ҳақ тўлашнинг энг кам миқдори – ойига 822 000 сўм;\n— Базавий ҳисоблаш миқдори – ойига 270 000 сўм;\n— Пенсияни ҳисоблашнинг базавий миқдори – ойига 289 000 сўм;\n— Ёшга доир энг кам пенсиялар – ойига 565 000 сўм;\n— Болаликдан ногиронлиги бўлган шахсларга бериладиган нафақа – ойига 622 000 сўм;\n— Зарур иш стажига эга бўлмаган кекса ёшдаги ва меҳнатга лаёқатсиз фуқароларга бериладиган нафақа – ойига 440 000 сўм;\n— Иш стажи тўлиқ бўлмаган чоғдаги пенсияларнинг энг кам миқдори қўшимча тўловни ҳисобга олган ҳолда – ойига 440 000 сўм;\n— Белгиланган ёшга доир энг кам пенсия миқдоридан 623 000 сўмгача пенсия олувчиларнинг ёшга доир ва ногиронлик бўйича пенсиялари миқдори – ойига 623 000 сўм;\n— 1941/45 йиллардаги уруш ногиронлари ва қатнашчилари, шунингдек, фашистлар концлагерларининг вояга етмаган собиқ маҳбуслари ва Ленинград шаҳри қамал қилинган даврда ишлаган шахсларнинг энг кам пенсия миқдори устамаларни инобатга олган ҳол – ойига 2 750 000 сўм этиб белгиланди.\nБоқувчисини йўқотганлик пенсияси олувчиларнинг бир нафар меҳнатга қобилиятсиз оила аъзоси учун пенсиянинг энг кам миқдори – ойига 440 000 сўм этиб белгиланди ва кейинги ҳар бир меҳнатга қобилиятсиз оила аъзоси учун амалдаги тартибга мувофиқ пенсия тўланади.\nШунингдек, боқувчисини йўқотганлик нафақаси олувчиларнинг бир нафар меҳнатга қобилиятсиз оила аъзоси учун нафақа миқдори – ойига 440 000 сўм ва кейинги ҳар бир меҳнатга қобилиятсиз оила аъзоси учун 165 000 сўмдан қўшилиши белгиланди.\nБюджет ташкилотлари ходимларининг иш ҳақлари, пенсиялар, стипендиялар ва нафақаларнинг оширилиши билан боғлиқ харажатлар Давлат бюджети ва Молия вазирлиги ҳузуридаги бюджетдан ташқари Пенсия жамғармаси маблағлари ҳисобидан қопланади.\n24.09 08:33 849\n25.09 13:23 716\n25.09 17:03 582\n24.09 15:57 510\n25.09 08:10 485\nБугун, 18:35 30 Иқтисод\nБугун, 18:32 39 Ўзбекистон\nБугун, 18:31 118 Спорт\nБугун, 18:25 62 Ўзбекистон\nБугун, 13:48 161 Жаҳон


100 мингдан зиёд одамдан Covid-19га тест олинган\nБугунги кунгача вилоятимизда 100136 киши коронавирус бўйича текширилди. Минтақада полимеразли реакция усули билан ишлайдиган 7та лаборатория фаолият юритмоқда. Covid-19 вирусини аниқлаш учун ҳар бир лабораторияда бир кеча кундузда 500га яқин одамдан таҳлил олинади. Арис, Сариоғоч, Қазиғурт, Тўлебий, Жетисай, Ўрдабоши туманларидаги 6та ташҳисхонада ПТР ускуналари ўрнатилиб, ташҳис қўйила бошлади.\nУмуман олганда, вилоятимизда эпидемиологик аҳвол назорат остида. Сўнгги маълумотларга кўра, бир кунлик ўсим 0,7 фоизни ташкил қилди. Яъни, аҳвол барқарорлашиб, коронавирус инфекциясининг тарқалиши пасайган.\nВилоят ҳокимининг матбуот хизмати, 2020-08-08, 05:00 265\nВилоят праймеризга тайёр 54\nБир кунда 4000га яқин фуқаро тумовга қарши эмланди 62\nШифохонада бириктириш мавсуми бошланди 206\nҚозоғистонда ишлаб чиқарилган мингдан зиёд ''тез ёрдам'' машиналари фойдаланишга топширилади 113\nCOVID-19: вилоятимизда иккинчи тўлқинга тайёргарлик бошланди 96\nМингга яқин одам тест топширди 130\nАлексей Цой – вилоятда 242\nТезкор гуруҳларнинг самарали фаолияти 158\nКасбий маҳорат, шижоат, мардлик синалмоқда 135


Олимлар кучли заҳарга қарши антидот топишди - zarnews.uz\nОлимлар кучли заҳарга қарши антидот топишди\nБу Узоқ Шарқ Федерал университети (ДВФУ) олимлари томонидан тадқиқ этилди. Улар «Денгиз моғорли қўзиқоринидан ҳосил бўлган бирикма организмни кўп антидотларнинг «тиши ўтмайди»ган ўта заҳарли паракват гербицидидан ҳам ҳимоя қила олади, - дейишмоқда. - Шунингдек, баъзи дорилар таъсирини кучайтириши мумкин”.\nХўш, паракватнинг ўзи нима? Паракват - одамлар ва ҳайвонлар учун жуда заҳарли гербицид бирикмасидир. Юзга яқин давлат уни экин етиштириш ва бегона ўтларга қарши курашда фойдаланади. Ўнлаб мамлакат, жумладан Россияда эса заҳарли бирикмани қўллаш тақиқланади. Одамнинг паракват билан заҳарланиши Ҳиндистонда кенг тарқалган. Далада ишлайдиган деҳқонлар модданинг хавфли дозасини олиши ва ўлиши хавфи мавжуд.\nМоғорли қўзиғорин Узоқ Шарқ Федерал университети ва Г.Еляков номидаги Тинч океани биоорганик кимё институти олимлари томонидан Германия ва Вьетнам мутахассислари иштирокида ўрганилди. Қўзиқорин Академик Опарин тадқиқот кемасида экспедиция пайтида Жанубий Хитой денгизида тўпланган юмшоқ маржондан ажралиб чиққан.\n"Кейинги тадқиқотлар давомида биз ушбу табиий молекулалар ҳужайрани қандай ҳимоя қилишини батафсил ўрганмоқчимиз. Эҳтимол улар антиоксидант вазифасини ўтайди ва ҳужайраларни бошқа заҳарли моддалардан ҳам ҳимоя қилиши мумкин", деди биологик лаборатория раҳбари Олеся Журавлёва.\nТеглар: заҳар антидот


Бўрондан камида 30 одам ўлгани айтилаётган Туркманистонда ҳукумат аҳолига ёрдам бермаяпти\n30 октябр 2020, Тошкент вақти: 11:41\nТуркманободда вайрон бўлган уйлардан бири.\nТуркманистоннинг Лебап ва Мари вилоятида юз берган табиий офатдан жабрланган фуқаролар ҳукумат томонидан ҳеч қандай моддий кўмак ёки қўллов кўрсатилмаётганини айтмоқдалар.\nОзодлик радиоси туркман хизматининг билдиришича, 27 апрель куни бу вилоятларда қум бўрони ва кучли шамол оқибатида камида 30 одам, жумладан, болалар ҳам ҳалок бўлган. Кўплаб уйлар вайронага айланган.\n4 май куни мазкур вилоятларда кучли ёмғир ёға бошлади. Уйсиз қолган аҳоли озиқ-овқат етишмовчилигидан ва бошпанасизликдан азоб чекмоқда. Табиий офат ортидан минтақадаги тижоратчилар нарх-навони кескин кўтариб юборган.\nАйрим одамлар маҳаллий ҳукумат улардан “ҳеч қандай шикоятларимиз йўқ”, деган маънода тилхат ёздириб олаётганини айтмоқдалар. Лебап вилояти маркази Туркманободда эса маҳаллий ҳукумат уйи бузилганларга арзон нархда қурилиш материаллари сотиб олишни таклиф қилмоқда. Лекин аҳоли қурилиш материалларини сотиб олишга пули йўқлигидан нолимоқда.\nҚум бўронидан сўнг электр энергияси, сув ва газ таъминоти тўлиқ қайта тикланмаган.\n28 апрелга ўтар кечаси Туркманистонда бошланган кучли бўрон Ўзбекистоннинг Бухоро, Навоий, Самарқанд ва Қашқадарё вилоятларига ҳам етиб келган эди. Бунинг натижасида аҳоли ҳаёти, инфратузилма тармоқлари ва қишлоқ хўжалиги экинларига катта зарар етган.\nБухоро вилоятида эса 1 одам ўлди, камида 41 одам жароҳатланди, 5200 дан ошиқ бинога зарар етди. Ўшанда шамол тезлиги 9-40 м/сек.ни (32-140 км/соатгача) ташкил қилгани билдирилган.\nПрезидент Шавкат Мирзиёев 29 апрель куни зудлик билан Бухоро вилоятига сафар қилиб, вертолётда зарар кўрган туманларни айланган.


Озодликнинг андижонлик манбаси жўнатган сурат.\nЎзбекистон президентлигига ўтказиладиган сайловдан олдин мамлакатдаги барча сайлов участкалари кучли милиция назорати остига олинди.\nҚашқадарё вилоятининг Қарши туманидаги ҳукумат идораларидан бирида ишлайдиган Озодлик манбасининг айтишича, ҳар бир сайлов участкасига ёнғин хавфсизлиги, фавқулодда ҳолатлар ва ички ишлар ходимларидан иборат гуруҳлар ташланган:\n- Қарши туманидаги 55-сайлов участкасини ўн кундан буён мелиса қўриқлаб ётибди. Бундан ташқари фавқулодда ҳолатлар хизматидан ва ўт ўчирувчилардан биттадан ходим бор. Энг қизиғи шундаки, бу мелисаларни боқиш сайлов участкаси жойлашган мактаб директорининг зиммасига юклатилган. Мактаб директори эса харажатларни бечора ўқитувчилар маошидан ушлаб қолади, - дейди манба.\nСуҳбатдошнинг айтишича, автомобил йўлларидаги йўл ҳаракати хавфсизлиги ходимлари билан биргаликда юзига қора ниқоб таққан, қуролли одамларнинг пайдо бўлиши одамлар кўнглига хавотир солмоқда:\n- Ўзи сайлов бу байрамдай гап бўлса. Қора ниқоб кийган автоматчилар билан халқни қўрқитишнинг нима ҳожати бор? Автоматчилар йўл ҳаракати хавфсизлиги ходимлари билан биргаликда турибди,- деди суҳбатдош.\nОзодликнинг андижонлик манбаси ҳам сайлов олдидан йўлларда қуролланган милиция ходимларининг кўпайгани ҳақидаги суратни юбориб, шундай дейди:\n“Бу суратни яширин олдим. Эркин демократик жамиятда сайловлар ҳам эркин ўтиши керак эмасми? Автоматлар билан қуролланган шахслар одамларни қўрқитиш учун керакми? Илгариги сайловларда оддий мелисалар турарди, бу сафар эса қора ниқоблар, автоматлар билан туришибди”, дейди андижонлик манба.\nСамарқандлик Озодлик манбаси ҳам маҳаллий сайлов участкалари милиция ходимлари билан кучайтирилганини айтади:\n- Бизда ҳам ўн кундан буён милиция ходимлари сайлов участкаларини қўриқлаб ётибди. Одамлар ҳайрон, бу милиция нимани қоровуллик қилади, дейди. Бекорчилар бир-бирлари билан карта ўйнаб ётибди, - деди самарқандлик манба.\nЎзбекистон президентлигига сайловлар якшанба, 29 март куни бўлиб ўтади. Унда Президент сайловида тўртинчи марта иштирок этаётган Ислом Каримовдан ташқари 29 мартга белгиланган сайловда Ўзбекистон Халқ демократик партиясидан Хотамжон Кетмонов, Миллий тикланиш халқ демократик партиясидан Акмал Саидов ва "Адолат" демократик партиясидан Нариман Умаровлар номзоди қўйилган.\nМаҳаллий инсон ҳуқуқи ҳимоячилари ва халқаро ташкилотлар Ўзбекистонда ўтказиладиган президентлик сайлови мухолифат номзодларисиз ўтказиб келинаётганини танқид қилиб келади.


Қоҳира суди Ҳусни Муборакка нисбатан ёпилган ишни яна қўзғатмоқчи\n00:49 / 24.03.2017\nҚоҳира жиноят суди 23 март куни Мирснинг собиқ президенти Ҳусни Муборак ва бир қатор собиқ амалдорларга қарши ёпилган коррупция ишини қайта кўриб чиқишни тайинлади. Бу ҳақда Al-Youm Al-Sabea нашри хабар берди.\nУшбу иш Миср раҳбарияти вакиллари томонидан Мисрдаги энг йирик нашриёт уйи "Ал-Аҳром"дан қимматбаҳо совғалар олиниши билан боғлиқ бўлиб, гап олтин соатлар ва ручкалар, заргарлик буюмлари, чарм сумкалар ва эркаклар чарм камарлари олиниши ҳақида кетмоқда. Прокуратура бу совғаларни жудда қимматбаҳо деб ҳисоблаб, ишнинг ёпилиши ҳақидаги қарор устидан шикоят қилди.\nИш 2016 йилда амалдорлардан бир қисми давлатга маблағларнинг бир қисмини қайтаргач, архивга жўнатилганди. Ҳусни Муборакдан бу иш бўйича айбловлар олинган, чунки унинг адвокати собиқ президент бу маблағларни президент бўлган даврдаёқ давлат ғазнасига қайтарганини исботлай олган.\nАйни вақтда Муборак Қоҳирадаги ҳарбий госпиталда шифокорлар назоратида қолмоқда. Март ойи бошида Миср кассация суди Муборакнинг 2011 йилдаги аксилҳукумат намойишларда одамларнинг ҳалок бўлишига алоқадорлиги иши бўйича унга тўлиқ оқловчи ҳукм чиқарган. Шундан кейин Миср бош прокуратураси уни озод қилишга розилик берган.\nҲусни Муборак Қоҳира суди\nШвейцарияда Мисрнинг собиқ президенти ҳисоб рақамларидан тақиқлов олинди\nМиср суди Ҳусни Муборак оиласининг даъво аризасини рад этди\nМисрда Муборак даврида ИИВ раҳбари бўлган амалдор етти йилга қамалди\nҲусни Муборак уйига қайтди\nҲусни Муборакнинг уйига қайтгани тасдиқланмади


«Соипов иши» «ўзбек иши» эмас…\nЎзини ўзбек миллатига мансуб деб билган ёки Ўзбекистонга дахлдор ҳисобловчи ҳар бир инсон шу йилнинг 31 октябрида АҚШнинг Нью-Йорк шаҳрида юз берган ва террорчилик деб баҳоланаётган ҳодисадан қаттиқ изтироб ва афсусда десак, адашмаган бўламиз.\nСодир этилган мудҳиш ҳолатдан сўнг, дунё афкор оммаси воқеага ўз муносабатини билдирмоқда. Уларнинг орасида бўлиб ўтган воқеадан ғаразли мақсадлари йўлида фойдаланмоқчи бўлган шахслар ҳам талайгина экани кўринди. Хусусан, шундай кайфиятдаги ОАВлар воқеани содир этган шахс Соипов Сайфулла Ҳабибуллаевич ўзбек миллатига мансубмусулмон экани ва «грин кард» орқали Ўзбекистондан Америкага келганига урғу бермоқдалар.\nС.Соипов 2010 йилда Ўзбекистондан кетган бўлса, ўтган 7 йил ичида Ўзбекистоннинг Америкадаги консуллик хизматига бирор марта ҳам мурожаат қилмаган. Энг қизиғи, бу шахс Ўзбекистонда яшаган 22 йил давомида бирор марта ҳам ҳуқуқбузарлик содир этмаган. АҚШга борганидан кейин эса ўтган муддат ичида 4 марта қонунбузарлик содир этишга улгурган. Сир эмаски, АҚШда ҳар куни турли миллат вакилари томонидан кўплаб жиноятлар содир этилади. Уларнинг бу йўлни танлашларига араб, немис ёки рус миллатига мансуб эканлари эмас, балки ўша кимсаларни ўраб турган муҳит сабабчи, десак ҳақ гапни айтган бўламиз. Шундан келиб чиққан ҳолда, қўрқмасдан, С.Соиповда жиноятчилик характерини шаклланишига Америка жамиятидаги носоғлом муҳитнинг таъсири катта бўлган, дея оламиз.\nМутахассисларнинг фикрига кўра, содир этилган мудҳиш ҳолат АҚШ раҳбариятининг «грин кард»лотореясини бекор қилиш сиёсатини асослаш учун олдиндан тайёрланган режанинг бир қисми ҳам бўлиши мумкин. Чунки, АҚШ президенти «грин кард»ни бекор қилиш учун ўзига тарафдорларни қидираётгани анча олдиндан ҳаммага маълум эди. Бўлиб ўтган машъум ҳодиса эса, «грин кард»ни бекор қилиш ёки унинг тартибини ўзгартириш учун баҳона вазифасини ўташи мумкин.\nБаъзи тадқиқодчилар эса, террорчилик деб урғу берилаётган бу жараённи исламофобия, яъни ислом дини ва мусулмонларни ёмонотлиқ қилишга қаратилган яна бир уриниш сифатида баҳоламоқдалар. Чунки, ОАВда С.Соиповни мусулмон экани важиноятни содир этиб бўлганидан сўнг «Аллоҳу акбар» деб қочаётганида полиция ходимлари томонидан отилганига урғу берилмоқда. Ваҳоланки, полиция ходимлари ОАВнинг бу даъволари асоссиз экани ва у ҳеч қандай диний шиорларни ишлатмаганини билдирганлар.\nНима бўлганда ҳам, бўлиб ўтган воқеа тинчликсевар ўзбек халқини қаттиқ изтиробга солди. Ўзбекистон ҳеч қачон, у ўзбек бўладими ёки бошқа миллат вакилими, бундай бузғунчи ишларининг содир этилишига хайрихоҳ бўлмаган. Шу боис, бир нодон кимсанинг қилмиши деб 32 миллионлик халқ борасида салбий фикрларнинг изҳор қилинишини катта хато, деб ҳисоблаймиз.\nДоно халқимиз айтганидек: «дайди ит ичгани билан денгизнинг суви ифлос бўлиб қолмайди»…\nКиришлар бугун: 6299\nТашрифлар бугун: 5852


28 май 2022, Тошкент вақти: 10:03\nТўланмаган кредитларнинг аосий ҳиссаси "Халқ банки"га тегишли эканлиги айтилади.\nЎзбекистон президенти Шавкат Мирзиёев 12 май куни ўтказган видеоселектор йиғилишида корхоналарнинг кредит қопламаслик ҳолати ва оилавий тадбиркорлик дастурлари бўйича берилган кредитларни қайтариш муаммо бўлиб қолганини тан олди.\nПрезидент йил якунигача қарзлар юз фоиз банкларга қайтарилиши ҳақида кўрсатма берди.\nОзодлик суҳбатлашган банк бошқарувчиси ва бўлим бошлиғи давлат дастурлари асосида аҳолига берилган кредитларни қайтариш муаммо эканлиги, аҳолида бу пулларни банкка қайтариш имкони йўқлигини айтди.\nСаксон фоиз пул банкдан ташқарида\nЎзбекистон президенти Шавкат Мирзиёев 12 май кунги видеоселектор чоғида сўнгги уч йил давомида ҳудудий дастурлар доирасида 16 триллион сўмлик кредит ҳисобига амалга оширилган 4,2 мингта лойиҳанинг 50 фоизи, жорий йилдаги 11,5 триллион сўмлик 2,6 мингта лойиҳа бўйича эса 80 фоиз пул тушумлари банкдан ташқарида айланаётганини қайд этган:\n“Демак, бу лойиҳалар фақатгина кредит олиш мақсадида, “кўзбўямачилик” учун амалга оширилаяпти, корхоналар солиқ тўламасдан ишлаяпти дегани эмасми? Агар бу пул банкка қайтса, қанча имконият кўпаяди”, деди президент.\nБанклар "бўйнигача қарзга ботган"\nОзодлик суҳбатлашган “Агробанк”туман бўлимининг исми сир қолишини сўраган бошқарувчиларидан бири давлат дастури асосидаги лойиҳаларнинг “кўзбўямачилик” учун амалга оширилаётгани, бу дастурлар банкларни "бўйнигача қарзга ботиргани"ни айтди:\n“Ҳозир банклардаги аҳвол страшний, яъни даҳшат. Ҳамма банк шу пайтгача тарихда бўлмаган зарарда ўтирибди. Халқ банки қарийб 200 миллиард, “Асакабанк” 100 миллиарддан ошиқ, “Агробанк” 50 миллиард сўмдан ошиқ қарзга ботган, банклар ўтириб бўлди. Корхоналар кредитни қайтара олмаяпти. Инвестицион лойиҳаларни чет элдан олиб келиш дастури бўйича “откат” эвазига олиб келинган техникаларга жуда катта кредитлар олинган”.\nБошқарувчи кредит олишнинг бу қаллоблик усулини шундай тушунтиради:\n“Масалан, Хитойга спецтехника учун 500-600 минг доллар пул чиқарсангиз, шуни 150 мингини сизга официально қайтариб беради. Ана шундай қилиб кўпчилик тадбиркорман деган олиб келган. Унга кредитингни ёп десангиз, парвосига келмайди, ана керак бўлса ол техникани, дейди. Чунки у “шира”ни олиб бўлган. Иккинчи сабаб эса, бу пулни мақсадли ишлатган ҳам ишлаб чиқарган товарини экспорт қила олмаяпти. Чунки, пандемия сабаб товарини сота олмаяпти”.\nКредитлар ҳеч қандай гаровсиз берилди\nБанкирнинг фикрича, банкларни ўтирғизиб қўйган иккинчи нарса, бу давлат дастурлари асосида аҳолига гаровсиз берилган турли хил кредитлар:\n“Ўзбекистон ҳукумати аҳолини камбағалликдан чиқариш учун 2017 йилдан буён бир неча дастур қабул қилди. Улардан бири “Оилавий тадбиркорликни ривожлантириш” ҳақидаги президентнинг 2021 йил 27 мартдаги ПҚ-5041-сонли қарори бўлди. Ўшанда тадбиркорлик қилмоқчи бўлган оилаларга 7 фоизли имтиёзли кредит берилди. Ҳар бир оила 30 миллион сўмни ҳеч қандай гаровсиз, ҳокимиятнинг битта тавсияномаси билан олди. Ҳамма банк ўртача 20 миллиард сўмдан берган. Лекин бу ҳам дабдала бўлди. Аҳоли пулни қайтаролмаяпти. Банкларга режа қўйиб қўйган, мана шунча одамга шунча пул берасан, деб. Унинг бу пулни қайтариш қобилияти борми ёки йўқ, бу билан иши йўқ.”.\nСуҳбатдош аҳоли пулни қайтара олмаганига бир неча мисоллар келтиради:\n“Масалан, ўшанда аҳоли кредитга чорва олган. Мана бундай бўлган. Таъминотчилар бозордаги 10 миллион сўмлик молни 13-15 миллион сўмга сотган. Ўртада таъминотчилар катта фойда кўрган. Иккинчи томондан, одамларга нақд пул керак бўлгани учун ўша молни сотган ва энди у пул йўқ. Энди талаб қилиб борсангиз, молим ўлиб қолди, иш йўқ, камбағалман, дейди".\n"Дафтар"лар банкларни хароб қилди\nЎзбекистон ҳукумати 2020 йилдан бошлаб аҳолини камбағалликдан чиқариш ва кам таъминланган оилаларни қўллаб қувватлаш мақсадида МФЙларда “Аёллар дафтари”, “Ёшлар дафтари” ва “Темир дафтарни” шакллантирди. Ўз навбатида банкларга ҳам бу дафтарларда рўйхатда турган оилаларга кредит бериш масъулиятини банкларга юклади. Банк бошқарувчиси фикрича, бу “дафтар”лар ҳам банкларнинг иқтисодий аҳволини янада оғирлаштирган:\n“Бу рўйхатда турган одамларга банклар 33 миллион сўмгача кредит берди. Ҳамма банк битта-битта туманга бириктирилган. Икки йил олдин ҳамма банк кредит берарди. Ҳозир бу мажбурият учта банк –“Халқ банки”,”Агробанк” ва “МикроКредитбанк”да қолди, холос. Шу пайтгача кредит олганларнинг 10-15 фоизигина қайтара оляпти, холос. Сўраб борсангиз, буни бизга президент берган, қачон топсам қайтараман, дейди. На кафолати бор уни, на гаровга оладиган нарсаси. Лекин тўлаш қобилияти бор бўлиб, тўламай юрганлари ҳам кўп”.\nБанкирнинг айтишича, ҳукуматнинг “ҳаммани ишлатамиз, ҳаммани тадбиркор қиламиз” деган яхши нияти амалга ошмай қолди, аксинча янги иқтисодий муаммоларни келтириб чиқарди:\n“Ният яхши эди, лекин ҳамма ҳам тадбиркор бўла олмас экан. Қўлига 30 миллион бериб қўйганингиз билан уни ҳамма ҳам тўғри ва мақсадли ишлата олмас экан. Корхоналарга берилган кредит гаров эвазига берилган. Кечроқ бўлса ҳам улардан ундириш мумкин. Лекин мана бу халққа берилган кредитнинг таги йўқ! Ҳозир аксарият банкларнинг қарийб 50 фоиз пули ташқарида, агар 50 га етса банк ўзини банкрот деб эълон қилиши керак. Бошқа чора йўқ!”\nКредитлар таниш-билишчилик ва босим остида улашилди\n"Агробанк"нинг Қашқадарё вилояти туманларидан биридаги бўлимининг исми сир қолишини сўраган мулозими тадбиркорликни ривожлантириш учун берилган имтиёзли кредитларнинг 70-80 фоизи таниш-билишчилик ва ҳокимият, куч ишлатар тизимлар мулозимларининг босими билан улашилганини идаао қилди:\n“Бу кредитлар Халқаро валюта жамғармаси, Европа Тикланиш ва Тараққиёт Банки ва бошқа ёрдамларнинг пуллари. Мен ўзим шу соҳада ишлаганим учун аниқ айта оламанки, бизларда шунинг қарийб 80 фоизи мақсадсиз ишлатилади. Имтиёзли кредит беришда ҳокимият, прокуратура, миллий хавфсизлик таниш-билишлари, ўзига тўқ қариндошлари олади. Масалан, менга тел қилишади, мана шу одамга чиқартириб берасан, дейди. Йўқ, десангиз, сени ундай қиламан, бундай қиламан, деб дўқ-пўписа қилади, ишлайман десангиз бошқа иложингиз йўқ, ҳамма туманда шу аҳвол. Ҳозир Қашқадарё вилоятидаги банклар тамоман ўтириб қолган. 2019-2020 йиллардаги қарзларни ундириш эса энг катта муаммога айланган”.\nКредитлар аҳолини камбағалликдан чиқара олмади\nЎзбекистонда аҳолини камбағалликдан чиқариш, тадбиркорликни ривожлантириш учун бир қанча давлат дастури қабул қилинган.\nПрезидентнинг ташаббуси билан аввал кўпчилик кредитга товуқ олиб боқиб кўрди, чорвачилик ва балиқчилик билан шуғулланишга ҳаракат қилди.\nАммо, кўп жойларда аҳолига берилган имтиёзли кредит суммаси тўғридан тўғри одамлар ҳисобига ўтказиб берилмай, балки ўртадаги таъминотчиларга берилган.\nТаъминотчилар эса банк билан шартнома имзолаб, аҳолига бирор ишлаб чиқариш объекти қуриб бериши ёки чорва олиб бериши керак эди.\nАммо Озодлик тингловчилари таъминотчилар ўз маҳсулоти нархини бозордагидан анча қиммат нархда камбағалларга ўтказгани ҳақида бир неча бор мурожаат қилган эди.\nАндижон вилоятининг Бўстон туманида яшайдиган пенсионер Олимжон Эшматовнинг айтишича, беш юздан ортиқ кам таъминланган оила айни пайтда Олий Мажлис депутати бўлган, тадбиркор Одинахон Отахонованинг банк билан келишган ўйини қурбони бўлган:\n“2018 йилда Шавкат Мирзиёев имзолаган“Ҳар бир оила – тадбиркор” дастури асосида бизга ҳам “Агробанк” кредит бериб чорва моли таклиф қилди. Ҳамма хурсанд бўлиб олди. Лекин кредит пулини қўлимизга нақд бермади. Одинахон Отахонованинг фермаси ҳисобига ўтқазди. У эса халқни лақиллатиб барча касал молини сотди. Оқибатда ҳамманинг моли ўлди ёки касал бўлиб бозорда арзон нархга сотиб юборди. Мен ҳокимиятгача бориб айтдим, мен хоҳлаган жойга пул суриб беринглар, мен Самарқанддан ҳам олиб келишим мумкин, десам, йўқ фақат Одинахоннинг фермасидан оласиз деди. Олиб ҳамма куйди, куйганда ҳам қаттиқ куйди. Депутат опамиз касал молларни камбағалларга пуллаб, фермасига соғ моллар сотиб олди. Бу ерда банк билан тадбиркорнинг ўзаро манфаатли келишувидан бошқа яна нима бўлиши мумкин? Бу дастур бизни камбағалликдан чиқармади, аксинча қашшоқ қилиб қўйди. Ҳозир ҳам банкдан пулни тўланг, деб келади. Қўлингдан келса мана мени отиб юбор, дейман!”\nНаманган вилоятининг Чуст туманида яшовчи 23 ёшли Абдуллажон Мамадалиев ҳам Озодликка ҳар бири бозор нархида 7 миллион сўм турадиган иккита қорамол учун “Агробанк” туман бўлимида 31 миллион 600 минг сўм миқдорида кредит расмийлаштирилганини айтган эди.\nПрезидент 12 май куни ўтган селектор йиғилишида давлат дастурлари доирасида олинаётган кредитларнинг мақсадли ишлатилиши бўйича кунлик назорат ўрнатиш ва айбдорларга нисбатан қатъий чоралар кўриш юзасидан ҳар ойда Президент Администрациясига ахборот киритиб бориш бўйича Бош прокуратура департаменти, Ҳисоб Палатасига топшириқ берди.\nПрезидент топшириғига кўра, Бош вазир ўринбосарлари вилоят ҳокимлари билан бирга 2 ҳафта муддатда ўз комплексига кирувчи корхоналарнинг муаммоли қарздорлигини тўлиқ хатловдан ўтказиб, иккинчи чорак якунига қадар уларнинг камида 25 фоизини, йил якунига қадар эса 100 фоиз қайтаришни таъминлаш бўйича ҳудудлар ва тармоқлар кесимида жадвал асосида иш олиб боради.


Ўзбекистонда коронавирусга чалинганлар сони 60 кишига етди - 26.03.2020, Sputnik Ўзбекистон\nЎзбекистонда коронавирусга чалинганлар сони 60 кишига етди\nЎзбекистонда коронавирусга чалинганлар сони яна бир кишига ошиб - 60 нафарни ташкил қилди. Сўнгги ҳолат Истанбулдан қайтиб келган фуқарода қайд этилган. 26.03.2020, Sputnik Ўзбекистон\n© Sputnik / Виталий Аньков / Фотобанкка ўтишОбследование на коронавирус\nЎзбекистонда коронавирусга чалинганлар сони яна бир кишига ошиб - 60 нафарни ташкил қилди. Сўнгги ҳолат Истанбулдан қайтиб келган фуқарода қайд этилган.\nТОШКЕНТ, 26 мар - Sputnik. Ўзбекистонда коронавирусга чалинганлар сони 60 кишига етди. Бу ҳақида Соғлиқни сақлаш вазирлигига асосан телеграмдаги Коронавирус инфо канали хабар қилмоқда.\n"Ушбу инфекция Истанбулда бўлиб қайтган наманганлик фуқарода аниқланган. Айни пайтда у Наманган вилоят юқумли касалликлар шифохонасида даволанмоқда", — дейилган хабарда.\nЭслатиб ўтамиз, Ўзбекистонда биринчи коронавирус ҳолати 14 март куни Париждан учиб келган фуқарода қайд этилган эди. Шундан сўнг Истанбудан келган яна бир неча кишида ҳам коронавирус топилди. Айни дамда барча мактаб ва олийгоҳларджа таътил эълон қилинган. Тошкент шаҳри 24 мартдан бошлаб тўлиқ карантинга ёпилган. 25 мартдан бошлаб Ўзбекистонда барчага маска тақиб юриш мажбурий деб белгиланган.


19 июль, 2020, 00:27\nОлег Зотеев "Чоннам Драгонс"нинг етакчиларидан бирига айланиб боряпти.\nЖанубий Кореянинг “Чоннам Драгонс” жамоасида тўп сураётган ҳамюртимиз Олег Зотеев Кей-2 лигасининг навбатдаги турида “Бочеон-1995”ни қабул қилиб 2:0 ҳисобида ғалаба қозонди. Зотеев эса ушбу баҳсда иккинчи бўлимда захирадан майдонга тушди.\n- “Бочеон-1995”га қарши ўйиннинг 51-дақиқасида майдонга тушдим. Шундан кейин биз иккита гол уриб ғалаба қозондик, ҳаммаси жойида. Бундан олдин эса, Кубок учрашувида иштирок этгандик ва ўша баҳсда 120 дақиқа давомида ўйнагандим. Лекин ўшанда Кей-1 етакчиларидан бири “Чонбук Моторс”га қўшимча вақтларда 2:3 ҳисобида ютқаздик. Шунинг учун мураббийимиз навбатдаги учрашувда беш нафар ўйинчини захирада қолдириб, ротация қилди. Ахир уч кун ичида иккита ўйин ўтказиш осон эмас, - деди Олег Зотеев.


Ўзбекистон 8024 18.07.2019 13:24:16\nБу ҳақида Олий Мажлис Сенати Аграр, сув хўжалиги масалалари ва экология қўмитасининг навбатдаги мажлисида Ветеринария ва чорвачиликни ривожлантириш давлат қўмитаси раиси Баҳром Норқобилов маълум қилди.\nЙиғилишда чорвачилик маҳсулотларини реализация қилиш ва сўйишда рухсат этилмаган жойларда сўйиш ҳолатлари кузатилаётгани таъкидланди.\n«Бу каби ҳолатларни тартибга солиш бўйича жорий йилнинг 8 май куни Вазирлар Маҳкамасининг 386-сонли қарори қабул қилинди. Унга мувофиқ, мол сўйишнинг қай тартибда амалга оширилиши белгилаб қўйилган. Аҳоли фақат ўз истеъмоли учун ўз хонадонида сўйиши мумкин. Бу ҳолатда ҳам ветеринария врачининг кўригидан сўнггина бу ишни амалга оширишга рухсат берилади. Эндиликда хонадонда сўйилган чорва ҳайвонларининг гўшти 2020 йил 1 январдан бошлаб, савдо расталарида, бозорларда, умумий овқатланиш жойларида сотилиши тақиқланади. Фақатгина замонавий, рўйхатдан ўтган, ветеринария санитария нормаларига жавоб берадиган кушхоналарда сўйилан чорва ҳайвонларининг гўштларидан фойдаланишга мажбур», — деди Баҳром Норқобилов.\nБундан ташқари, чорва ҳайвонларнинг ўз вақтида эмланиши ва Ўзбекистонда соғлом эпизотик вазиятнинг барқарорлигини ушлаб туриш борасида сўз борди. Қўмита раисининг сўзларига кўра, касалланган чорва моллари нобуд бўладиган бўлса, касаллик турига қараб, уни жойида ёқиб-куйдириш ёки кўмиш орқали йўқотилади. Куйдирги сингари ўта хавфли юқумли касаллик борки, у билан касалланиб ўлган ҳайвон кўмиб ташланса ҳам касаллик бактерияси спора ҳосил қилган ҳолда йиллар давомида тупроқ таркибида яшаб қолади ва касаллик тарқатувчи ўчоққа айланади. Шу боис, нобуд бўлган ҳайвонларни ўша жойда куйдирадиган мобил автомобил 700 минг АҚШ доллари миқдорида харид қилинади ва ҳар бир вилоятга биттадан топширилади. Ушбу машина 2 минг градусгача қизийди, натижада касаллик тарқатувчи зарарли бактерияларнинг барини йўқотади. Масалан, куйдиргига чалиниб, нобуд бўлган 785 та қора мол кўмиб, устидан бетон қопланиб, махсус панжараланган махсус «қабр» мавжуд», — деди Баҳром Норқобилов.\nШунингдек, йиғилишда чорвачиликда озуқа базасини мустаҳкамлаш мақсадида ғалладан бўшаган майдонларга такрорий экини сифатида 230 минг гектар майдонга маккажўхори экилиши режалаштирилгани айтилди. Бироқ айни дамда мазкур топшириқнинг атиги 42 фоизигина бажарилгани маълум қилинди.


Навоий кончилик институти негизида қарийб 15 минг талабани ўқитадиган Политехника университети ташкил этилиши ҳақида маълум қилган Шавкат Мирзиёев хорижий олий таълим масканлари билан ҳамкорлик зарурлиги ҳақида ҳам гапирди.\n“Янги Ўзбекистон” университетига Германиядан ректор келиб ишлаяпти. Қувондиқ Санақулович, сиз ўзингиз фан докторисиз, инженер-металлургсиз. Хорижда ҳам ҳамкорларингиз кўп. Уларга таклиф билан чиқинг, энг етакчи хорижий олийгоҳлар билан ҳамкорликда Навоийда институтлар очинглар. Шундай институтлар бўлсинки, керак бўлса Тошкентдан ёшлар келиб ўқисин.\nМенга бу борада таклиф билан чиқсангиз тўлиқ қўллаб-қувватлайман. Таълимга қанча пул керак бўлса аямаймиз. Ҳозир Жаҳон банки бундай лойиҳаларимизни яхши қабул қилади, “Ўзбекистон учун керак бўлса 5 млрд доллар берамиз”, деяпти. Чунки улар бизга ишонади”, – деди президентликка номзод.


Nusrat Rahmat: ЁЗУВЧИНИНГ ОНЛАЙН ПОҒОНАСИ\nАбдулла Қодирий ҳамон яловбардор: 2015 йилнинг биринчи июлигача адибнинг “Ўткан кунлар”ини 13780 киши ўқибди. Бу фақат ziyouz.uz ёки “Зиё истаган қалблар учун”сайтида. Ўнлаб бошқа адабий сайтлар ва адибнинг электрон китобларини қўшиб ҳисобласангиз, бу рақам миллиондан ошиб кетиши аниқ.\nАна шу кўрсатгичлардан бохабар бўлганингиздан кейин, “ Ёшлар ўқимай қўйди”, деган даволарга қўшилмайсиз, албатта. Чунки Интернет сайтларидан асар ўқийдиганлар, асосан ёшлар эканлиги аниқ. Масалан, Хуршид Давронга қарашли TurkLib сайти бағоят серқамров бўлиб, унда Марказий Осиё республикаларидан ташқари Туркия, Озарбайжон адабиёти билан ҳам танишиб бориш мумкин. Мазкур сайтда менинг тўрт китобим жойлаштирилган ва ҳар гал очганимда ўқувчилар сони ошаётганидан ички бир қониқиш ҳис этаман.\nZiyouz.uz да эса ўзбек насри ва ўзбек замонавий шеърияти бўлимлари ташкил этилган бўлиб, унда Алишер Навоийдан тортиб, яқиндагина китоби чиққан ёшларнинг асарлари ҳам жойлаштирилган. Сайт бағоят мукаммал тузилган, ундан фойдаланиш ўнғай.\nШу муддатгача Ойбекнинг “Навоий” романини 2569, “Қутлуғ қон” романини 2477 киши кўчириб олибди. “Қутлуғ қон”ни эндиликда ноширлар “советизм”да айблаб чоп этишмаябди. Аммо романдаги бадиий сеҳрнинг жозибаси, драматик жараёнларнинг изчиллиги, воқелик билан бадиий тўқималарнинг бағоят мутаносиблиги ёшларни ҳамон ўзига жалб этмоқда. Демак, бу асар боқийдир.\nЭнг кўп ўқилган асарлар орасида Абдулла Қаҳҳорнинг “Майиз емаган хотин” (2277), “Даҳшат (2168) сингари ҳикояларини санаб ўтишга тўғри келади.\nЎтган давр мобайнида бу уч буюк адибга етадиганлар кўп бўлмади. Саид Аҳмаднинг “Жимжитлик” романини 3395, “Қирқ беш кун” романини 792 киши, Ўткир Ҳошимовнинг “Ўзбек иши” ҳикоясини 1767, “Севги қиссалари”ни 1520 киши сақлаб олибди. Шукур Холмирзаевнинг “Ўзбек характери”ни 1057, “Укки сайраябди” 500, “Жарга учган одам” ҳикоясини 596 киши ўқибди.\nЮқорида тилга олинган асарлар, асосан 2012 йилда эълон қилинган. 2014 йилда эълон қилинган Тоҳир Малик, Тоғай Мурод ва бошқаларнинг ўқувчилари ҳали кўп эмас.\nШу ўринда муҳтарам шоирларимизнинг рейтингларига ҳам бир назар ташласак, ортиқчалик қилмас. Муҳаммад Юсуф ҳамон халқимизнинг севимли шоири бўлиб қолганлигига тан бермоқ керак. Унинг мазкур сайтдаги шеърларини 6055 киши кўчириб олибди.\nЎқувчилари беш мингдан ошган шоирлар орасида Абдулла Шер, Гулбаҳор Саидғани қизи, Жаҳонгир Исмоилов, Муҳаммад Исмоил ва бошқаларни учратиш мумкин. Мирпўлат Мирзо, Турсун Али сингари шоирлар ҳам бу маррага яқинлашиб келишган.\nАввал айтганимиздек, бу сайтдаЎзбекистондаги аксар ижодкорларнинг асарларини топиш мумкин. Масалан, камина икки йилдан буён ўқувчилар сони жиҳатидан биринчи ўнликдан тушганим йўқ. “Омадсизлик”, “Фожиа” сингари ҳикояларимнинг ҳар бирини қарийб 1500 киши кўчириб олди.\nМен аминман: сайтда сизнинг ҳам асарларингиз бор. Шунинг учун ўқувчиларингиз сонидан, аниқроғи ўз рейтингингиздан хабардор бўлиб боришингиз шарт. Бугун ҳар бир хонадонда компютерни биладиган кишилар бор. Шунинг учун сайтни очиб кўриш ҳеч кимга муаммо туғдирмайди.\nАвтор: Нусрат Раҳмат на 14:41\nЯрлыки: ЁЗУВЧИНИНГ ОНЛАЙН ПОҒОНАСИ